“Зимбабве гўзали” танлови иштирокчилари Библия устида қасам ичадилар\n“Зимбабве гўзали” танлови иштирокчилари Библия устида қасам ичадилар, деб хабар бермоқда Newsweek нашри. Шу йўл билан ташкилотчилар беҳаё фотосуратлар билан боғлиқ жанжаллар такрорланишининг олдини олишга умид қилмоқда. Охирги бир неча йил давомида ғолибалардан икки нафари яланғоч суратга тушганлари билан боғлиқ равишда кўтарилган жанжал оқибатида унвондан воз кечишга мажбур бўлган.\nЭнди иштирокчилар муқаддас китоб устида қасам ичиб, шу йўл билан на профессионал, ва ҳаваскор фотосессияларда ҳеч қачон яланғоч суратга тушмаганларини исботлаб беришлари керак бўлади.\nШунингдек, танлов иштирокчиларининг ўтмиши синчиклаб текширилади. Агар улар ўзларини “ноҳалол” тутгани аниқланса, уларнинг устидан судга бериш мумкин бўлади, деб баёнот берди Miss Zimbabwe Trust матбуот котиби Тендау Чирау.\n2016 йилги ғолиба 16 апрель куни маълум бўлади.


Бошқа жаҳон янгиликлари қисқа сатрларда:\n05 март 2021, Тошкент вақти: 05:32\nдекабр 01, 2005\n- АҚШ Давлат Котиби Кондолиза Райс 5 декабрда Руминия, Украина, Германия ва Белгияга беш кунлик сафарини бошлайди.\n- АҚШ собиқ президенти Бил Клинтон бир йил олдин денгиз тўфони рўй берган Индонезиянинг Аче вилоятидаги қайта қуриш ишларини бориб кўрмоқда.\n- Грузия ҳукумати Россиянинг Жанубий Осетия ва Абхазияга жойлаштирилган тинчликпарвар кучларига ўз хавфсизлигига таҳдид сифатида қарамоқда.\n- Эрон Ташқи ишлар вазири Манучеҳр Муттақий Туркияга икки кунлик сафарини бошлади.\n- Пекин расмийлари 161 кончи ҳаётига зомин бўлган Хитойнинг шимоли-шарқидаги портлаш учун масъулият кон бошқарувчилари зиммасида эканини билдирди.\n- Россия тарафдори бўлган Чеченистон президенти Алу Алханов хориждаги чечен диаспораси вакиллари билан учрашиш учун Брюсселга боришни режалаётганини айтди.


Ислом Тўхтахўжаевнинг голи 1-турнинг энг чиройли голи бўлиш учун даъвогарлик қилмоқда\n7 март, 2019, 21:56 548\nОсиё Чемпионлар лигасида 1-тур ўйинлари ортда қолди.\nОФК расмий сайти эса дастлабки турда киритилган голлар орасидан энг чиройли 4 голни саралаб олди. Улар орасидан "Локомотив" ҳимоячиси Ислом Тўхтахўжаевнинг "Ал Вахда" дарвозасига жарима зарбасидан киритган голи ҳам ўрин олган.\nШунингдек сўровномада "Тэгу" ҳужумчиси Кесиньянинг "Мельбурн Виктори"га, "Ал Райян" ҳимоячиси Гонсало Виейранинг "Ал Иттиҳод"га ва "Кашима Антлерс" етакчиси Сержиньонинг "Жохор Дарул Тазим"га киритган голлари ўрин олган.\nУшбу ҳавола орқали сўровномда иштирок этишингиз мумкин.\nМаълумот ўрнида ўтган йилги ОЧЛ 1-турининг энг чиройли голига Икром Алибоев муаллифлик қилган эди.


“ФАРЗАНДИМ НЕГА КЎП КАСАЛ БЎЛЯПТИ?” - Лечение, Болезни, Лекарства, Инструкция - Справочник\nCтраница : “ФАРЗАНДИМ НЕГА КЎП КАСАЛ БЎЛЯПТИ?”\n“ФАРЗАНДИМ НЕГА КЎП КАСАЛ БЎЛЯПТИ?”\nБаъзида ота-оналар шифокорнинг “Нимадан шикоят қиласиз?” деган саволига “Фарзандим кўп касал бўляпти?” деб жавоб берадилар. Аслида бундай хулосага қачон келиш мумкин?\nОрганизмнинг касалликларга чидамлилиги нималарга боғлиқ?\nҲаво совуганида болалар грипп, ЎРВИ (ўткир респиратор вирусли инфекциялар) билан боғлиқ хасталиклар билан кўпроқ касалланадилар. Кўпчилик ота-оналар бу ҳолатдан безиллаб қолишган. Баъзи болаларда бу касалликлар тезда ўтиб кетавермайди ёки қайталанаверади.\nАгар 1 ёшгача бўлган болалар йилига тўрт ва ундан кўп марта хасталикка чалинса, 1-6 ёш орасидаги болалар олти ва ундан кўп марта, 3-5 ёш орасидагилар беш марта ёки ундан кўп марта, 6 ёшдан катта болалар беш марта ёки бундан ҳам кўп касаллансалар, уларни “кўп касал бўлади” дейиш мумкин. Лекин кўпинча болалар тез-тез эмас, балки узоқ муддат (10-14 кунлаб) касаллик даврини бошдан ўтказадилар.\nНима учун бола куп касалланади?\nБоланинг иммун тизими заифлашган бўлса у кўп хасталанади. Чунки, иммун тизими бола туғилмасидан аввал шакллана бошлайди. Ҳомиладорлик даврида онанинг бошидан ўтказган касалликлари ҳомиланинг иммунитетига сезиларли даражада таъсир кўрсатади. Иммун тизимининг мустаҳкам бўлишида она сути муҳим аҳамиятга эга.\nЭмизикли болалар кам касал бўладилар. Сунъий аралашмалар ва шунга ўхшаш озуқалар билан озиқланган гўдаклар эса уларга нисбатан кўпроқ касалланадилар. Кўпинча етарлича эътибор қилмаслик оқибатида касаллик оқибатида қўшимча асоратлар пайдо бўлади (масалан, ичак йўллари дисбактериози, гиповитаминоз, рахит).\nИммунитетнинг жуда кучсизланиши оғир касалликлар сабабли юзага келади. Агар гўдак дизентерия, сальмонеллёз, пневмония(зотилжам), ангина (бодомча безларининг яллиғланиши) каби касалликлар билан оғриган бўлса, демак унинг иммунитети анча кучсизланган.\nИммунитетни вируслар ҳам ҳолдан тойдиради. Грипп, қизилча каби касалликлардан сўнг бола инфекцияларга сезувчан бўлиб қолиши ва кўп касал бўлиши мумкин. Баъзи дори моддаларини узоқ вақт истемол қилиш ҳам иммунитетни сусайтиради. Бу дорилар қаторига антибиотиклар киради. Чунки, антибиотиклар фойдали ва зарали ҳар қандай микроорганизмларни ёппасига нобуд қилиш хусусиятига эга.\nБолада сурункали касалликларнинг мавжудлиги ҳам иммунитет сусайишига сабаб бўлади. Масалан, гайморит, тонзиллит, аденоид ҳамда секин кўчувчи атипик инфекциялар (микоплазма, пневмоциса, хламидия) кабилар.\nИммунитетнинг бир меъёрда фаолият кўрсатиши учун тўғри овқатланиш ва кун тартибини тўғри белгилаш жуда муҳимдир.\nБоланинг кундалик овқат рационида витамин, углевод ёки оқсиллар етишмаслиги касалликларнинг чўзилиб кетишига сабаб бўлади.\nАгар ота-оналар қуёшли кунларда фарзандларни кам сайрга олиб чиқишса, уларда рахит ривожланади. Кўп касал бўладиган болаларда профилактик эмлашлар тартиби ҳам бузилади. Фарзандлари мактабгача таълим муассаларига қатнай олмайди, ёки мактабдаги дарсларидан ҳам қолиб кетади.\nҲаво совуган кезларда шундай кетма-кетлик юзага келади: иммунитети суст болалар тез-тез хасталанадилар. Уларнинг касалланиши оқибатида эса иммунитет янада сусаяди.\nАгар касалликлар сурункали тус олса, яна ҳам жиддийроқ муаммоларни келтириб чиқаради: ичак ва меъда фаолияти бузилади, боланинг ўсиши секинлашади. Бунинг устига гўдак инжиқ ва тез чарчайдиган бўлиб қолади.\nШунинг учун ҳомиладорлик вақтиданоқ бўлажак она туғиладиган гўдаги соғлиғи ҳақида қайғуриши керак.\nБунинг учун бўлғуси она сифатли ва тўйимли овқатланиши, тоза ҳавода кўп сайр қилиши, асабийлашмаслиги лозим.\nОна сути етарли бўлган тақдирда 6 ойгача болага қўшимча сунъий озуқалар бермаслик керак. Мабодо болалар учун махсус озуқаларни ишлатишга тўғри келса, у ҳолда уларни тез-тез алмаштириб туриш керак эмас. Бола бир хилдаги озуқани истеъмол қилиши лозим.\n3 ёшгача болаларда куз ва қиш ойларида рахитга қарши профилактик тадбирларни қўллаш лозим.\n4-5 ойлик ва ундан катта болалар учун мева ва сабзавотларнинг шарбатлари жуда фойдали. Уларнинг таркибида консерваланган ёки бошқа тарзда ишлов берилган маҳсулотлардан кўра кўпроқ витаминлар бўлади. Шунингдек, болани махсус бадантарбия қилдириш ва чиниқтиришнинг аҳамияти катта. Ҳар 3 ёки 6 ойда педиатр-шифокорга мурожаат қилиб, керакли таҳлилларни кузатиб бориш ҳам яхши натижа беради. Булар ичакларда дисбактериоз таҳлили, иммун тизими ва интерферон ҳолатининг таҳлилларидир.\nМазкур таҳлиллар бола иммун тизимининг ҳолати ҳақида яққол маълумот беради. Вақт ўтган сайин боланинг организми кучга тўлиб, ўсиб боради. Шунинг учун “Кун сайин эмас, соат сайин ўсади” деган сўз аслида болаларга тегишли.\nҲар қандай, ҳатто арзимас туюлган касаллик ҳам боланинг ривожланишини сусайтириши мумкин.\nШу боис ота-оналар гўдаги касалландими, уни ўз вақтида педиатр-шифокорга кўрсатиши ва ҳамиша унинг назорати остида фарзандларини даволатишлари зарур. Бунинг учун гўдакка етарли даражада эътибор бериб, ҳафтасига бир марта педиатр билан маслаҳатлашиб туриш лозим.\nолий тоифали акушер-гинеколог,\nТошкент шаҳри Манъба http://soglom.uz/


Kutubxona - Nikolay Gogol. Burun (qissa) / Kiril\nSiz shu sahifadasiz: Nikolay Gogol. Burun (qissa) / Kiril\nМуаллиф Николай Гогол\nАсар номи Бурун (қисса)\n- Николай Гогол\nТаржимон Фарҳод Файзий\n«Тафаккур» журналидан олинди «\nУлуғ рус ёзувчиси Н. В. Гоголнинг «Бурун» қиссаси (1836) ҳозирги адабий танқидчилик «фусункор реализм» дея атаётган ижодий усулга мансуб асардир. Унда қаламга олинган воқеалар, таажжубки, бир қарашда батамом ҳаётий, бир қарашда эса мутлақо хаё¬лий тую-лади. Ҳар қандай юз-хотирни четга суриб айтганда, мазкур қисса фабулавий жиҳатдан чандон фазилатли ҳам эмасдек: Ковалёв деган ўртачароқ бир амалдорнинг юзидан бурни аввал қандай сирли ғойиб бўлса, баъзи саргузаштлар оша кейин яна худди шундай сирли тарзда пайдо бўлиб қолади. Анчайин латифабоп бир гап, тўғри эмасми? Унда нега қисса салкам икки юз йилдан буён китобхонни ҳаяжонга солиб келмоқда? Бунга сабаб – асарда турли табақа кишиларининг феъл-атвори бемисл аниқлик ва теранлик билан тасвирлаб берилганида. Фақат шугина эмас, бундай қиёфаларни бугун ҳам ҳар жойдан исталганча топиш мумкинлигида! Агар сўзимизни лофга йўйсангиз, майли, қиссани ўқинг-да, теваракка назар солинг – шундоқ ёнгинангизда уларни кўришингиз турган гап. Дарвоқе, Гоголгагина хос бўлган ҳалим истеҳзо бу қиёфаларни, бадиий-эстетик маънода, янаям жозибадор этиб юборган.\nМашҳур «Ўлик жонлар» муаллифининг деярли барча асосий асарлари ўзбек тилига таржима қилинган. Аммо «Бурун» қиссасидек бадиий дурдона мутаржимлар эътиборидан четда қолиб келаётгани, рости, бизни таажжубга солар эди. Мана, ниҳоят, таржимон Фарҳод Файзийнинг журъати ва заҳмати билан асарнинг ўзбекча таржимаси дунё юзини кўрибди. Уни сиз, муҳтарам журналхонлар эътиборига ҳавола этар эканмиз, таржимада айрим хирароқ ўринлар учраса маъзур тутарсиз деб ишонамиз. Зеро, Гогол каби даҳо санъаткорни ўзбекчада аслиятга монанд юксак пардада сўзлата олиш осон иш эмас.»\nМарт ойининг йигирма бешинчи куни фавқулодда ғаройиб ҳодиса рўй берди. Вознесенск кўчасида яшовчи сартарош Иван Яковлевич (унинг фамилиясини бирор кимса билмасди, ҳатто сартарошхона эшигидаги юзига совун кўпиги суртилган жаноб тасвири туширилган ҳамда «ҳаром қондан халос этади» деган ёзув битилган тахта лавҳада ҳам ҳеч вақо кўрсатилмаган эди) одатдагидан барвақтроқ уйғондию димоғига иссиқ нон ҳиди урилди. Каравотидан сал қад ростлаб, рафиқаси – ўзига етгунча кайвони, яна денг роса кофийхўр хоним қип-қизил сўлқиллама нонларни печдан узаётганини кўрди.\n– Прасковя Осиповна, мен бугун кофий ичмайман, – деди Иван Яковлевич, – унинг ўрнига иссиқ нонга пиёз қўшиб егим келяпти.\n(Иван Яковлевич унисига ҳам, бунисига ҳам йўқ демасди-я, аммо бирваракай ҳар иккаласини сўрамоқ одобдан эмаслигини, зеро, Прасковя Осиповнанинг бунақа хурмача қилиқларга асло тоқати йўқлигини яхши биларди.) «Майли, бу аҳмоқ нон еб қўяқолсин, – деб ўйлади хотини, – ўзимга яхши – бир финжон кофий ёнга қолади». У столга битта нон ташлаб кетди.\nИван Яковлевич, азбаройи сипогарчилик, кўйлак устидан фрак кийди, сўнг стол қошига келиб ўтирди-да, икки бош пиёзни арчиб туз сепди ва ҳафсала билан нон кесишга киришди. Уни иккига бўларкан, ўртасида бир нима оқариб турганини кўриб ҳайрон бўлди. Пичоқ билан секин кавлади, бармоқ учини теккизди. «Қаттиққина! – деди ўзича. – Нима бўлса экан-а бу?»\n– Бурунни қай гўрдан кесиб олдинг, ваҳший?! – деб қичқирди у жаҳлдан кўкариб. – Ярамас! Пиёниста! Сени ўзим политсияга топшираман. Қирчанғи ҳўкиз! Эшитдим, бир эмас, уч киши айтди менга, соқолини олаётганингда бурнидан чангаллаб тортқилашингга мижозларинг аранг чидар экан.\n– Сабр қил, Прасковя Осиповна! Буни латтага ўраб бир чеккага қўйиб қўяй, шу ерда туратурсин, кейин олиб кетаман.\n– Бўлмағур гапни йиғиштир! Бир камим уйда кесилган бурунни сақлаш эди ўзи! Қилтириқ, қашқатароқ! Қаранг-а, бу кишим устарани қайишга ишқашни билади, холос, яқин орада шуни ҳам эплаёлмай қолади ярамас, гўрсўхта! Сени деб политсияма-политсия чопайми энди? Вой исқирт, ислиқи-эй! Йўқот буни! Даф қил! Қаёққа бўлса ҳам олиб кет! Кўзимдан йўқот!\nИван Яковлевичнинг бирдан дами ичига тушиб кетди. Политсия бурунни қидириб топиб, уни айбдор қилишини ўйлаб ақлдан озаёзди. Ҳалитдан кўзига заррин ҳошиядор қизил ёқа, шпага... кўриниб, бутун вужудини титроқ босди... Ниҳоят, алмисоқдан қолган кўйлаги ва этигини сандиқдан олди, шу увадаларни эгнига илиб, Прасковя Осиповнанинг аёвсиз қарғишлари остида бурунни латтага ўраб, кўчага чиқди.\nБу дардисарни у бирон ерга даф қилишни ўйларди: ё дарвоза ортидаги темир устунча орасига тиқиб юборади, ёхуд, билмаган киши бўлиб, у ер-бу ерга тушириб қўяди-да, ўзи дуч келган кўчага кириб кетади. Бахтга қарши, рўпарасидан таниш-билишлари чиқиб қолар ва «Йўл бўлсин!» ёки «Тонг саҳарлаб кимнинг соқолини қиртишлагани шайланиб қолдинг?» дея саволга тутар эди – шу асно Иван Яковлевич қулай фурсат топа олмади. Бир вақт бурунни тушириб қўйган киши бўлиб кетаётган эди, будкада ўтирган қоровул узоқдан ойболтасини ўқталганча, «Бир нимангни тушириб қўйдинг! Қани, ол-чи!» деб бақириб қолди. Иван Яковлевич бурунни олиб чўнтагига тиқишга мажбур бўлди. Бирдан умидсизликка тушди, боз устига, дўкону расталар очилаётган маҳал эмасми, кўча борган сари гавжумлашмоқда эди.\nҲар қандай рус ҳунармандига ўхшаб Иван Яковлевич ҳам ғирт пиёниста эди. Худонинг берган куни мижозлари соқолини қиртишласа-да, ўзининг соқоли умри бино бўлиб устара кўрмасди. Сира эгнидан тушмайдиган фраки (у ҳеч қачон сюртук киймасди) эса олачипор тусдами-эй: яъни, аслида қора бўлиб, ҳаммаёғини жигарранг-сариқ ва кулранг доғ-дуғ босган, ёқасининг ҳам яғири чиқиб ялтираб кетган, учта тугма ўрнида фақат ипи осилиб турар эди. У ўтакетган сурбет бўлиб, коллеж асессори Ковалёв ҳар соқол олдираётганида «Иван Яковлевич, қачон қарама, қўлларинг сасийди-я!» деса, сартарош унинг ўзига «Нимадан сасиркан-а?» дея савол қотарди. «Билмадим, отагинам, шу – сасигани сасиган-да», дерди коллеж асессори. Иван Яковлевич эса тамакисини бир ҳидлаб оларди-да, бу гапи учун унинг иякларию бурни ости, қулоқлари ортию томоқларига – бир сўз билан айтганда, қаерига суртгиси келса, аямай совун кўпигини чаплаб ташларди.\nАна шу муҳтарам фуқаро Исакиевск кўпригига етиб келди. Теварак-атрофга аланг-жаланг боқиб, кейин кўприк остига қарамоқчи бўлган киши мисол тўсиқ устига энгашди, гўё балиқлар ғужғон ўйнаб юрганмикан дея кузатаётгандек турди-турди-да, латтага ўралган бурунни астагина сувга отиб юборди. Бирдан елкасидан тоғ ағдарилгандек енгил тортди-қолди. Ўзича жилмайиб ҳам қўйди. Чиновникларнинг соч-соқолини олгани бориш ўрнига, қаншарига «Егулик ва чой» деб ёзиб қўйилган емакхонага кириб бир стакан пунш ичаман, дея чоғланган ҳам эдики, бирдан кўприк адоғида ўзи томон тикилиб турган серсалобат, эндор чаккасоқолли, учбурчак шляпа кийган, шпага таққан квартал нозирига кўзи тушди. Сартарош жойидан қимирлаёлмай қолди, нозир эса бармоғи билан имлаб уни чақирмоқда эди:\n– Бе-э, шуям гап бўптими, оғайни?! Билсанг, менинг соқолимни учта сартарош олади, улар тағин буни ўзи учун шараф деб билади! Қани, энди гапир-чи, кўприк устида нима қилиб турган эдинг?\nКоллеж асессори Ковалёв анча барвақт уйғонди ва лаблари орасидан «брр...» деган овоз чиқарди – уйғонганида у доим шундай қилади-ю, бунинг сабабини ўзи ҳам билмайди. Ковалёв бир керишиб олди-да, хизматкорига стол устида турган чоғроқ тошойнани олиб келишни буюрди. У кеча бурнида пайдо бўлган ғўддага бир кўз ташлаб қўймоқчи эди; бироқ – афсус-надоматлар бўлсинким, бурни ўрни теп-текис, ҳеч вақо йўқ! Юрак-пураги чиқиб кетган Ковалёв «Сув бер!» деб бақирди. Кўзларини сочиқ билан арта-арта яна ойнага қаради: ҳа, бурни йўқ! Туш кўраётгандирман деб у ёқ-бу ёғини чимчилаб кўрди, ухлаётгани йўқ шекилли. У каравотидан сапчиб туриб, бир силкиниб қўйди: йўқ, бурни йўқ!.. Дарҳол кўчалик либосларини сўради ва кийинибоқ тўппа-тўғри обер-политсмейстер ҳузурига равона бўлди.\nДарвоқе, шу ўринда китобхон Ковалёв коллеж асессорларининг қандайин турига мансуб эканини тасаввур қилмоғи учун у ҳақда бир-икки оғиз гапириб беришга тўғри келади. Бундай унвонга илмий аттестат ёрдамида эришган коллеж асессорларини Кавказда шу унвонга сазовор бўлган коллеж асессорлари билан сираям тенглаштириб бўлмайди. Чунки булар мутлақо алоҳида-алоҳида тур ҳисобланади. Ўқимишли коллеж асессорлари... Бироқ Россия шундайин ғаройиб ўлкаки, агар биронта коллеж асессори ҳақида бир оғиз сўз айтсангиз, бас, Ригадан Камчаткагача бўлган ҳамма ҳудудларнинг коллеж асессорлари буни албатта ўзи ҳақда деб ўйлайди. Кошки барча унвону мансабларни назарда тутиб бўлса! Ковалёв кавказлик коллеж асессори эди. Бу унвонга эришганига бор-йўғи икки йил бўлган, шу боис буни бир лаҳзаям хаёлидан чиқармайди; ўзини олижаноб ва салобатли кўрсатмоқ учун эса коллеж асессори эмас, ҳаммага маёр деб таништирарди. «Қулоқ сол, азизам, – дея гап бошларди у одатда кўча-кўйда манишка сотиб юрган хотинни учратиб қолса, – сен, яхшиси, уйимга кел, квартирам Садовая кўчасида, маёр Ковалёв қаерда туради деб сўрасанг, дуч келган одам кўрсатиб қўяди». Бордию аёл ёқимтойроқ бўлса, унга махфий топшириқ ҳам берарди-да, «Жонгинам, сен маёр Ковалёвнинг квартирасини сўра», дер эди. Биз ҳам бундан кейин бу коллеж асессорини маёр деб атаймиз.\nМаёр Ковалёвнинг ҳар куни Нева проспектида сайр қилиш одати бор эди. Унинг манишкаси ёқаси доимо топ-тоза ва оҳорланган бўларди. Бакенбарди эса, ҳозир ҳам губерния ва уезд танобчилари, меъморлар ва полк докторлари, шунингдек, политсия хизматчилари, қўйингки, гўштдор ёноқлари қип-қизил, бостон ўйинини қотириб ўйнайдиган ҳамма эркаклар қўйиб юрадиган кўринишда эди. Бундай чаккасоқол ёноқларнинг қоқ ўртасидан чўзилиб бориб тўппа-тўғри бурунга тақалади. Маёр Ковалёв қимматбаҳо тошдан ясалган турли-туман тамғали муҳрларни ёнида олиб юрар, улар орасида ҳатто «душанба», «чоршанба», «жума» ва бошқа сўзлар ўйиб ёзилганлари ҳам бор эди. У Петербургга фаолият юзасидан, аниқроқ қилиб айтганда, унвонига яраша дурустроқ мансаб эгаллаш илинжида келган: иложи топилса, витсе-губернаторликка ўтсам, йўқса, бирор каттароқ департаментга экзекутор бўлиб жойлашиб олсам, деб мўлжалларди. Маёримизнинг уйланиш нияти ҳам йўқ эмас, агар бисоти икки юз минг ақчалик қайлиқ учраб қолгудек бўлса, кўзини чирт юмиб уйланиб юбориши турган гап. Ана энди, туппа-тузук, ўртамиёна бурни ўрнида маёр ўта бемаъни, сип-силлиғу теп-текис жойни кўриб қай аҳволга тушганини китобхоннинг ўзи фараз қилаверсин.\nБахтга қарши, кўчада биронта извош кўринмасди. Маёр плашига ўраниб, гўё бурнидан қон кетаётгандек тус бермоқ учун юзини дастрўмоли билан бекитиб яёв кетишга мажбур бўлди. «Ҳойнаҳой менга шундай туюлгандир, ҳе йўқ-бе йўқ, бурним ғойиб бўлиб қолиши мумкин эмас-ку?!», деб ўйлади у ва яна ойнага қараш илинжида қандолат дўконига кирди. Яхшиямки, дўкон бўм-бўш экан; фақат югурдак болалар хоналарни супуриб-сидириб, курсиларни жой-жойига қўймоқда, баъзилари уйқусираганча патнисда қайноқ гўмма олиб чиқаётир; стол-стуллар устида кофий тўкилган кечаги газеталар қалашиб ётибди. «Хайрият, ҳеч зоғ йўқ, – деди у ўзига ўзи, – бемалол ойнага қараб олсам бўлади». Юраги бетламайгина ойнага яқинлашди ва тикилиб қаради. «Жин урсин, бу нима кўргилик! – деди тупуриб. – Бурун ўрнида бир нима қаққайиб турса ҳам гўрга эди, ҳеч вақо йўғ-а!..»\nУ аламдан лабини тишлаб дўкондан чиқди ва доимий одатига хилоф равишда ҳеч кимга қарамай, ҳеч кимга жилмайиб боқмай тез-тез кета бошлади. Аммо тўсатдан бир уй олдида қоққан қозиқдек тўхтади-қолди – кўз кўриб қулоқ эшитмаган воқеа рўй берган эди: йўлак остонасига карета келиб тўхтадию ундан мундирли бир жаноб сакраб тушди-да, энгашганча зинадан чаққон-чаққон чиқиб кетди. Бу ўзининг бурни эканини кўрган Ковалёв қандай даҳшату ҳайратга тушганини таърифлашга тил ожиз! Унинг кўз ўнгида ҳаммаси айқаш-уйқаш бўлиб кетди, у аранг оёқда турарди, бироқ талвасада титраганча қандай бўлмасин ўша жанобни кутмоққа қарор қилди. Чиндан ҳам икки дақиқа ўтар-ўтмас бурун қайтиб чиқди. Каттакон тик ёқали, заррин ҳошиядор мундир ва такаки чарм панталон кийиб олган, шпагаси ҳам бор. Укпарли шляпасига қараб, камида статский советник бўлса керак, дея хулоса қилиш мумкин. Туришидан кимникигадир ташриф буюриш ниятида. У ён-верига назар ташлаб олди-да, аравакашга «Қани, кетдик!» дея бақирди ва каретага ўтирдию жўнаворди.\nБечора Ковалёв ақлдан озишига бир баҳя қолди. У ҳозиргина ўзи гувоҳ бўлган воқеадан ҳангу манг: ё тавба-а, қандай қилиб кечагина унинг юзида турган бурун бугун оёқ чиқариб, мундир кийиб бемалол кўчада юради?! Маёр каретанинг кетидан чопди, хайриятки, у узоққа бормай Қозон черкови олдида тўхтади. Ковалёв ҳам шоша-пиша ўша томон югурди, кўз ўрнида иккита тешикча очиб қўйилгану бети-бошини чирмаб олган тиланчи кампирлар орасидан ўтиб черковга кирди. Ибодатчилар сийракроқ – улар фақат эшик олдида уймалашиб турарди. Ковалёв айни тобда ибодат қиладиган аҳволда эмас, аланглаб ҳар бурчакдан бояги мундирли жанобни изларди. Ниҳоят, уни топди. Бурун бир чеккада, афтини каттакон тик ёқаси билан бекитганча ўтакетган тақводорлардек берилиб ибодат қилмоқда эди.\n«Унинг олдига қандай бораман-а? – деб ўйлади Ковалёв. – Савлат-салобати, мундирию шляпасидан статский советник экани кўриниб турибди. Жин урсин, қандоқ қилдим энди!»\n«Қандай тушунтирсам бўларкан бунга?» деб ўйлади Ковалёв ва ўзини қўлга олиб, гап бошлади:\n– Мен, албатта... Ҳа, айтгандек, мен маёрман. Ўзингиздан қолар гап йўқ, мендек одамнинг бурунсиз юришим уятдир ахир. Воскресенск кўпригида арчилган апелсин сотиб ўтирадиган жулдурвоқи хотиннинг бурни бўлмаса ҳеч бокиси йўқдир, бироқ мен... нуфузли лавозимга муяссар бўлишим назарда тутилса... бунинг устига, кўпгина эътиборли хонимлар, дейлик, статский советник Чехтарёва ва бошқалар билан танишман... Танангизга бир ўйлаб кўрсангиз... Нима дейишгаям ҳайронман, олийҳиммат жаноблари... (Шу ерга келганда у елкасини қисиб қўйди.) Маъзур тутгайсиз... агар бунга бурч ва номус талаби деб қараладиган бўлса... ўзингиз тушунсангиз керак...\nБурун маёрга тик қаради, унинг қошлари чимирилиб кетди.\n– Янглишасиз, муҳтарам жаноб. Мен, бу – менман. Боз устига, бизнинг ўртамизда ҳеч қандай яқинлик бўлмоғи мумкин эмас. Витсмундирингиз тугмаларига қараганда, сиз бошқа бир маҳкамада хизмат қиласиз чоғи.\nКовалёв баттар руҳи тушиб, келган йўлидан изига қайтаркан, бурун у ер-бу ерда кўриниб қолмасмикан, деган илинжда теварак-атрофга синчков аланглаганча колоннадалар остида бир фурсат тўхтаб қолди. Шляпаси укпарли, мундири эса заррин ҳошиядор эди – буниси-ку шундоққина кўз ўнгида, аммо шинелини, каретасининг тусию унга қўшилган отларни, ҳаттоки карета ортида малайи борми, бўлса у қандай ливреяда эди, афсуски эслаб қолмаган экан-да. Боз устига, у ёқдан-бу ёққа ғиз-ғиз қатнаётган карета шу қадар кўп эдики, қидираётган кишингизни илғаб олиш осон эмасди; илғаб қолганингизда ҳам уни тўхтатолмасдингиз. Ажойиб, қуёш чарақлаб турган кун эди. Нева проспекти ниҳоятда гавжум, хонимлар анвойи гуллар шаршараси мисол Политсейскдан то Аничкин кўпригигача бутун йўлкаларни тўлдириб юборган. Ана, унинг таниши – ўзгалар олдида у атайин подполковник деб атайдиган надворний советник келаётир. Ҳув анависи эса – сенатда бўлим бошлиғи, бостон ўйинида саккизликка ўйнаганда доим ошиғи олчи турадиган яқин дўсти Яригин. Ана, Кавказда асессор унвонига сазовор бўлган бошқа бир маёр қўл тўлғаб уни чорламоқда...\n– Ҳе, жин урсин ҳаммангни! – деди Ковалёв. – Ҳой извошчи, мени ҳозироқ оберполитсмейстер ҳузурига олиб бор!\nКовалёв усти очиқ енгил аравага ўтирдию бора-боргунча извошчига «Қани, аравангни елдек учир, учиравер!» дея бақириб кетди.\n– Обер-политсмейстер шу ердами? – деб қичқирди у даҳлизга кирар-кирмас.\nБу савол Ковалёвни ногоҳ сергаклантирди ва яна ўйлаб кўришга ундади. Унинг аҳволига тушган одам аввало Ахлоқ бошқармасига мурожаат қилиши лозим – бошқарма тўғридан-тўғри политсияга алоқадор бўлгани учун эмас, бошқалардан кўра буйруқлари тезроқ бажарилиши учун. Бурун хизмат қиламан деб айтган маҳкама бошлиқларидан нажот кутиш-ку ақлсизлик бўлур эди, чунки буруннинг гап-сўзию ўзини тутишиданоқ маълум – унга муқаддас нарсанинг ўзи йўқ. Мана, Ковалёв билан ҳеч қачон учрашмаганман деб имонини ютиб турибдики, яна шунга ўхшаш ёлғон тўқиб сувдан қуруқ чиқмайди деб ким айта олади?! Алқисса, Ковалёв извошчига, Ахлоқ бошқармасига ҳайда, деб буюрмоқчи бўлиб турганида бирдан хаёлига илк учрашувнинг ўзидаёқ юзсизлик қилган бу найрангбоз ва қаллоб қулай фурсатдан фойдаланиб, устомонлик билан шаҳардан қочиб қолса-я, деган ўй келди – ана унда қанча қидирманг бефойда, ёйинки қидириш ишлари, худо кўрсатмасин, бирор ойга чўзилиб кетиши ҳам ҳеч гап эмас. Ниҳоят, Эгамнинг ўзи унга йўл кўрсатди чоғи, у буруннинг барча белги-сифатларини батафсил таърифлаб эълон бериш учун газета экспедитсиясига мурожаат қилиш керак деган қарорга келди. Ана шунда кўрган-билган одам уни ўша заҳотиёқ тутиб беради ёхуд, жуда бўлмаганда, яшаш жойини маълум қилади. Хуллас, шу тўхтамга келиб, извошчига газета экспедитсиясига ҳайда, деди ва йўл бўйи «Бўл, аблаҳ! Тезроқ ҳайда, муттаҳам!» деб унинг биқинига муштлаб борди. «Эҳ, тўрам!» дея извошчи ҳам бош чайқаганча болонка итларникидек узун ёлли отининг жиловига маҳкам ёпишиб, унга устма-уст қамчи босаверди. Арава манзилга етиб тўхтади, Ковалёв ҳаллослаганча чоғроқ қабулхонага бостириб кирди, стол қошида эски фрак кийган, кўзойнакли кекса чиновник қаламини лабига қистириб, чақа-чуқа санаб ўтирган экан.\n– Биласизми, жаноб, кучукча аслида тўрт тангага арзимайди, мен уни сариқ чақага ҳам олмаган бўлардим, графиня эса уни нақ қўйнидаги боласидек кўради – буни қарангки, топиб берган одамга 100 рубл ваъда қилинган! Сирасини айтганда, мана шунақа – одамларнинг диди ҳечам бир-бирига сиғишмас экан; айтайлик, зўр овчимисан – исковуч итинг ёки пуделинг бўлсин, ана унда беш юзни, мингниям аяма, чунки итинг шунга арзийди-да!\n– Илтимосим шуки... – деди Ковалёв, – биласизми, мен ҳалиям тагига етолмаяпман, фирибгарликми-эй, найрангбозликми-эй содир бўлди-да. Сиздан илтимос, ўша аблаҳни тутиб берган киши мўмайгина мукофот олиши ҳақида газетангизда эълон босиб чиқарсангиз.\n– Фамилиямни нима қиласиз? Йўқ, айтолмайман. Таниш-билишларим жуда кўп: статский советник Чехтарёва, штаб-офитсер Пелагея Григоревна... Худо асрасин, таниб қолишса-я! Сиз шунчаки, коллеж асессори ёки яхшиси, маёр мансабига эга бир жаноб деб ёзиб қўяқолинг.\n– Қандай ғойиб бўлиб қолганини ўзим ҳам билмайман, аммо у ҳозир шаҳар кезиб юрибди, ўзини статский советник деб таништиради ҳаммага. Шунинг учун уни қўлга туширган киши зудлик билан менга топшириши лозимлиги тўғрисида эълон беришингизни сўрайман. Ахир ўзингиз ўйлаб кўринг, юзимда бурун бўлмаса, мен нима деган одам бўламан? Оёғимнинг жимжилоғи эмас¬ки, этикка тиқсаму ҳеч ким кўрмайдиям-билмайдиям десам! Ахир мен ҳар пайшанба статский советник Чехтарёва ҳузурида бўламан; штаб-офитсер Подточина Пелагея Григоревнанинг ҳам ёқимтойгина қизи бор, улар ҳам яқин танишим; хўш, айтинг-чи, мен энди нима қилай?! Шу тасқара аҳволда уларга қандай кўриниш бераман?!\n– Э, сиз шундай дейсиз-да. Ана, ўтган ҳафта ҳам худди шунақа иш бўлган эди. Сизга ўхшаб бир чиновник арз билан келди, эълони ҳисоб-китоб бўйича бир сўму етмиш уч тийинга баҳоланди; у қора юнгли пуделнинг қочиб кетгани ҳақида эди. Бундай олиб қаралса, оддий бир эълон, тўғрими? Кейин маълум бўлдики, бари қип-қизил ҳақорат, яъни ўша пудел, ҳозир эсимда йўқ, қайсидир бир идоранинг ғазначиси экан.\n– Ахир, мен аллақандай пудел ҳақида эмас, шахсан ўз бурним ҳақида эълон бермоқчиман, демакки, ўзим ҳақимда деса ҳам бўлади.\nҚарангки, маёр бир оз лаганбардорлик қилиб ҳам кўрди.\n– Чоп этиш-ку қийин иш эмас, – деди чиновник, – аммо бундан сизга бирон наф чиқишига кўзим етмаяпти-да. Агар жуда кўнглингиз тўлавермаса, буни бирор ўткирроқ қаламкашга сўзлаб беринг – табиатнинг ноёб ҳодисаси сифатида тасвирлаб мақола ёзсин, кейин уни ўсмирлар (у бурнини артиб қўйди) ёхуд анчайин синчков, қизиқувчан омма эътиборига ҳавола этиш учун «Северная пчела»да (у яна бир марта тамаки ҳидлаб олди) чоп эттиринг.\nҲафсаласи пир бўлиб, коллеж асессори бошини қуйи солиб олди. Шунда у газетанинг спектакллар ҳақида ахборот босиладиган пастки қисмида ўзига таниш дилбаргина актрисанинг номини ўқиб қолдию юзига табассум югурай деди ва ёнимда кўк қоғоз пулдан бормикан, деган ўйда дарҳол қўлини чўнтагига тиқди; Ковалёвнинг фикрича, театрга кирганда штаб-офитсерлар креслода ўтириши шарт – лекин бурни эсига тушиб, ширин хаёллари бир зумда тумтарақай бўлиб кетди!\nҚаттиқ ранжиган Ковалёв аччиқ-аччиқ гапириб газета экспедитсиясидан чиқди ва тўппа-тўғри қанд йиғишга муккасидан кетган участка нозири ҳузурига йўл олди. Нозир уйининг даҳлизига – емакхонаси ҳам шу ер – савдогар дўстлари тортиқ қилган катта-катта каллақандлар териб қўйилган эди. Айни тобда ошпаз аёл нозирнинг ботфортини ечиш билан овора; шпага ва бошқа ҳарбий аслаҳалари аллақачон жой-жойига илинган, уч яшар ўғли ваҳимали учбурчак шляпасини ушлаб-ушлаб қўярди; нозир жанжалу талаш-тортишувларга қозилик билан ўтган серташвиш кун якунида дунё лаззатларидан бир тотиниш ниятида эди.\nУ маза қилиб керишиб, томоқ қириб, «Эҳ, икки соатгина мириқиб ухлаб оламан!» деб турган пайтда Ковалёв кириб келди. Ўз-ўзидан аёнки, Ковалёвнинг ташрифи мутлақо бемаврид эди; билмадим, шу келишида у, жуда бўлмаганда, бир неча фунт чой ёки мовут кўтариб келган тақдирда ҳам илтифот билан кутиб олиниши даргумон эди. Нозир санъатнинг барча турлари ва саноатнинг барча маҳсулотларига зўр рағбат билан қарарди, лекин ҳар нарсадан қоғоз пулни афзал кўрарди. «Дунёда бундан яхши яна нима бор экан?! – дерди у одатда. – Ош-нон сўрамаса, кўп жой эгалламаса, чўнтакка сиғиб кетаверади, қўлдан тушириб юборсанг – шикаст емайди».\nНозир Ковалёвни совуқ қарши олди ва тушликдан сўнг тергов ишлари юритилмаслиги, инсоннинг мижози таом тановвулидан сўнг жиндак ором олишни тақозо этиши (бундан коллеж асессори участка нозирининг қадим донишмандлар бисотидан бохабар эканини билди), андишали, ҳалол одамнинг бурнини ҳеч ким юлиб олмаслигию дунёда ички-йимининг яғири чиқиб кетган, ҳар хил бўлмағур жойларда санқиб юрадиган қаланғи-қасанғи ма¬ёрлар урчигандан-урчиб ётгани ҳақида сўзлади.\nЮзингда кўзинг борми ҳам демади-я! Ковалёв циркаси сув кўтармайдиган, таъби нозик мардум эканини алоҳида таъкидлаб ўтмоғимиз жоиз. У ўзи ҳақида айтилган ҳар қандай нохуш гапни унутиши мумкин-у, ўша гап мансаб ва унвонига тегишли бўлса асло кечирмасди. У ҳатто театр песаларида обер-офитсерни ҳар қанча масхаралаш мумкиндир, аммо штаб-офитсерларга тил теккизиб бўлмайди деб ҳисобларди. Нозирнинг қабулидан у шунақанги изза бўлдики, бош тебратди-да, шаънини ерга урмаган ҳолда, қўлларини керганча, «Очиқ гап, сизнинг бунақа ҳақоратомуз сўзларингиздан кейин мен бир нарса деёлмайман...», деди ва эшикка йўналди.\nУ юрди-ю, ер босмади – шу кўйи уйига етиб келди. Оқшом кириб қолган эди. Шунча елиб-югуришлари беҳуда кетганидан квартираси ҳам кўзига қоронғи бир зулматдек кўринди. Даҳлизга кирибоқ яғири чиқиб кетган чарм диванда ястаниб ётган хизматкори Иванга кўзи тушди: у шифтга қараб туфлар ва ҳар сафар мўлжалга бехато теккизмоқда эди. Бу бетамизликни кўриб маёрнинг баттар фиғони чиқди; Иваннинг пешонасига шляпаси билан бир тушириб, «Сен, тўнғизнинг бошқа қилар ишинг йўқми?!» деб қичқирди.\nТолиққан, дарди дунёси зим-зиё бўлган маёр бўлмасига кириб ўзини креслога ташладию чуқур-чуқур нафас олиб беихтиёр нола қила кетди:\n– Эй, Худойим! Эй, Худойим! Нега менга бунча азоб берасан? Бундан кўра қўлсиз ёки оёқсиз қолсам бўлмасмиди?! Қулоғимдан айрилсам ҳам ёмон-у, унга чидаса бўларди, аммо бурунсиз одамни, қуриб кетсин, нима дейиш мумкин? Қуш бўлиб қуш эмас, фуқаро бўлиб фуқаро – шунчаки кераксиз матоҳдек деразадан улоқтиру юбор! Уруш ёхуд дуелдами, ёки ўзим сабаб бирон кор-ҳол оқибатида бурундан ажраган бўлсам ҳам майли эди, ҳе йўқ-бе йўқ, ўз-ўзидан йўқолди-қолди, бекор-беҳуда, сариқ чақачалик қадри йўқдек!.. Йўқ, бу қандайин гап, – деди у ўзига ўзи, бир дам ўй суриб, – одамнинг бурни ҳам дабдурустдан йўқ бўлиб қоларканми?! Ҳойнаҳой туш кўряпман ёки хаёл сураётирман, балки соқол олдиргач юзга суртадиган арақни билмай ичиб юборгандирман. Аҳмоқ Иван, дарҳол йиғиштириб қўймаган-да, сув деб симирганман-юборганман.\nҲеч ҳам ақл бовар қилмайди. Агар тугмачами, кумуш қошиқми, соат ёки шунга ўхшаш бирор нарса йўқолса бошқа гап эди, лекин бурун ғойиб бўлиб турибди! Қаёққа гум бўлди? Қандай қилиб?.. Устига-устак, ўз уйимда йўқолса-я!.. Маёр Ковалёв ҳар томонини ўйлаб кўриб, бу мени куёв қилмоқчи бўлиб юрган штаб-офитсер Подточинанинг қилмиши бўлса керак, деган тахминга борди. Айнан шу тахмини ҳақиқатга яқинроққа ўхшаяпти. Тўғри, ўзи ҳам қизнинг кўнглини овлашга иштиёқманд эди-ю, аммо уйланишдан қочиб юрарди. Штаб-офитсер уни куёв қилиш ниятида эканини дангал айтганида, ҳали ёшман, яна беш йилларча ишлашим керак, ана ўшанда роппа-роса қирқ иккига кираман дея, секингина қизга хушомадларини йиғиштириб қўяқолди. Шу сабабдан ҳам штаб-офитсер ўч олиш мақсадида афсунгару жодугар хотинларни ёллаб, унинг «башарасини бузиш»га қарор қилган, негаки бурун кесиб олинганга ўхшамайди, бунинг иложи ҳам йўқ: хонасига ҳеч ким кирмаган бўлса, сартарош Иван Яковлевичга эса чоршанба куни соқол олдирган, ўша кун ва ҳатто пайшанба куни ҳам бурни жойида эди – шуниси аниқ эсида. Боз устига, у оғриқни сезган бўларди ва шубҳасизки, жароҳат бу қадар тез битиб, ўрни теп-текис, қуймоқдек силлиқ нарсага айланиб қолмасди. У хаёлан режалар туза бошлади: штаб-офитсерни расман судга чақиртирсинми ёки олдига бориб жиноятини фош этсинми?! Эшик тирқишидан сизиб кирган шуъла унинг хаёлини бўлиб юборди – даҳлизда хизматкори шам ёққан эди. Бир оздан сўнг хона буткул ёришиб кетди: қўлида шамдон билан остонада Иваннинг ўзи ҳам пайдо бўлди. Ковалёв бу валакисаланг аҳволимни кўриб ростакамига эси оғиб қолмасин дея дарҳол дастрўмолини олиб юзини бекитди.\n– Кираверинг, маёр Ковалёв шу ерда, – дея коллеж асессори ирғиб ўрнидан турди-да, эшикни очди.\nХонага қадди-басти расо, чакка¬соқоллари унча малла ҳам, қоп-қора ҳам эмас, юзи гўштдор, ҳув ўша, қиссамиз аввалида Исакиевск кўприги адоғида учратганимиз политсия чиновниги кириб келди.\n– У ғалати бир вазиятда, сафарга отланиш чоғида қўлга олинди. Дилижансга ўтириб, Ригага жўнавормоқчи экан. Бошпурти ҳам бир чиновникнинг номида. Аввалига мен уни расмона жаноб деб ўйлабман. Яхшиям, кўзойнагим ёнимда экан, ўша заҳоти унинг бурун эканини билдим. Ўзи яқинни равшан кўролмайман-да мен; мана, сиз қаршимда турибсиз, фақат юзингизни кўряпман, бироқ бурнингиз, соқолингиз, кўзингизни, қўйинг-чи, афтингиздаги бошқа аъзоларнинг бирортасини фарқлай олмайман. Қайнонам, яъни рафиқамнинг онаси ҳам ҳеч балони кўрмайди.\n– Ҳеч ташвишланманг, уни олиб келдим. Биласизми, бу ишда Вознесенск кўчасидаги қаллоб сартарошнинг қўли бор экан, мана энди ўзи политсия маҳкамасида ўтирибди. Мен уни азалдан бери пиёниста, ўғри деб шубҳа қилиб юрардим, бундан уч кун аввал расталарнинг биридан бир қути тугмани ўмариб кетибди. Мана бурнингиз, соғ-саломат ҳолда келтирдик сизга!\n– Ҳа, шу! Ўзгинамнинг бурним! – дерди нуқул маёр Ковалёв. – Ана, кеча чап томонидан чиққан ғўддасигача турибди.\nМаёр хурсандлигидан бор овозда хохолаб юборишига сал қолди.\nМиясида ярқ этган бу саволдан маёрнинг юраги шув этиб кетди.\n– Қани! Қани, бўлақол! Ёпишсанг-чи энди, касофат! – дерди у бўғилиб. Аммо бурун худди ёғочдан ясалганга ўхшарди, бехос қўлидан тушириб юборган эди, у пўкак тиқин мисол столга «тақ» этиб тушди. Маёрнинг афти бужмайиб кетди. – Энди нима бўлади? Наҳотки!.. – деди у баттар саросимада қолиб.\nУ Иванни чақириб, бинонинг юқори қаватидаги энг ҳашамдор квартирада яшовчи докторни айтиб келишни буюрди. Доктор бағоят савлатли, ўктам киши эди, қатрондек тимқора чаккасоқоллари ўзига роса ярашиб турар, мудом арчилган тухумдек озода юрар, юзлари тиниқ, соғлом, эрталаб янги узилган олма ейишни канда этмас, айниқса, тиш тозалигига қатъий риоя қилар, ҳар тонг чорак соатлаб оғзини чаяр, тишларини беш хил чўтка билан тозалар эди. Доктор шу заҳотиёқ келди. Бу кўргилик қачон юз берганини сўрагач, у бурун ўрнини шунақаям чертдики, маёр жонҳалпида бошини орқага ташлаган бўлса керак, энсаси билан деворга урилди. Доктор буниси ҳали ҳолва, деди ва девордан берироқ туришни сўради; аввал бошини ўнгга буриб, бурун ўрнини пайпаслаб кўрди-да, «Ҳм!» деб қўйди. Кейин бошини чап томонга буришни буюрди ва тағин «Ҳм!» деб, охирида яна бир чертган эди, тишларини кўрмоқчи бўлганингизда от қандай силтаниб-сапчиса, маёр ана шундай калласини силтаб-сапчиди. Доктор шу тажрибани ўтказгач, бош чайқаб қўйди:\n– Қаранг-а! Нима, бурунсиз юр демоқчимисиз? – деди Ковалёв тутоқиб. – Ҳозирги аҳволимдан баттари бўлмаса керак. Жин урсин, бу не кулфат-а?! Шу ажуваи тараққос башарам билан одамларнинг кўзига қандай кўринаман? Обрўли-обрўли танишларим бор ахир! Мана, бугун ҳам иккита хонадонга зиёфатга боришим керак. Мени кўпчилик билади: статский советник Чехтарёва, штаб-офитсер Подточина... ҳа, айтгандек, унинг бу қилмишидан сўнг ўртамиздаги муносабатга чек қўяман. Энди у билан фақат политсия орқали гаплашаман. Менга раҳмингиз келсин, доктор, – дея илтижо қила кетди Ковалёв, – бирон чораси бордир ахир? Бир бало қилиб ўрнатиб қўйинг, жуда рисоладагидек бўлмаса ҳам, шунчаки осилиб турсин, майли, қалтис вазиятларда уни ўзим қўлим билан ушлаб тураман. Бирон бир эҳтиётсиз ҳаракат қилиб зиён етказиб қўймасман – мен рақс тушмайман-ку, ахир. Кўнглингиз тўқ бўлаверсин, ташрифингиз учун миннатдорлик ҳам ҳамён кўтарганча бўлади.\n– Ишонсангиз, – деди доктор баланд ҳам, паст ҳам эмас, лекин ёқимли, таъсирли овозда, – мен беморимни ҳеч қачон тама илинжида даволамайман. Тамагирлик менинг инсоний ақидаларим ва врачлик шаънимга мутлақо зид. Тўғри, хизматга ҳақ оламан, бунинг бирдан-бир сабаби – рад этиб мижозларимни ранжитиб қўймаслик. Бурнингизни-ку жойига келтириб қўярдим, аммо гапимга ишонмасангиз виждонимни кафил қилай, қиёфангиз бундан-да тасқарароқ бўлиб қолади. Начора, энди пешонада борини кўраверасиз-да. Тез-тез совуқ сувда ювиб туринг, ишончингиз комил бўлсинким, бурнингиз борлигида қандай бўлсангиз, бурунсиз ҳам худди шундай соппа-соғ юраверасиз. Бурунни эса спиртли банкада сақлаганингиз маъқул ёки, яхшиси, спирт ўрнига икки ошқошиқ ўткир арақ ва иситилган цирка қуйинг – ана шунда бурун эвазига мўмайгина маблағли бўлишингиз ҳам мумкин. Агар қиммат сўрамасангиз уни ўзимоқ сотиб оламан.\nЭртаси куниёқ у маҳкамага шикоятнома битишдан аввал штаб-офитсер Подточинага, каминага тегишли тана аъзосини уриш-жанжалсиз ўз ҳолига қайтариб берсангиз, деган мазмунда хат ёзишга қарор қилди.\nАлександра Григоревна хоним!\nСиз томонингиздан қилинган ғалати ишларга ҳеч тушунолмаяпман. Хотиржам бўлингким, бу йўл билан бирор нимага эришолмайсиз, яъни мени қизингизга уйланишга мажбур этолмайсиз. Шунга амин бўлингким, бурним билан боғлиқ воқеа менга кундек аён, бунга бошқа биров эмас, айнан сиз сабабчи эканингизни ҳам аниқ биламан. Бурнимнинг тўсатдан ғойиб бўлиб қолиши, қочиб кетишию ҳар хил тусларга кириши, дейлик, аввалига чиновник қиёфасида савлат тўкиб юриши ва ниҳоят яна ўз ҳолига қайтиши – сизнинг сеҳру жодуларингиз оқибати ёхуд сизга ўхшаб мана шунақа «олижаноб машғулотлар» билан шуғулланувчи кимсаларнинг кирдикоридир. Мен ўз номимдан сизни огоҳлантириб қўйишни бурчим деб биламан. Башарти, юқорида айтиб ўтганимдек, бурним бугуноқ ўз ўрнига қайтмас экан, у ҳолда мен тегишли қонун ҳимояси ва ҳомийлигига таянишга мажбур бўламан.\nКамина қулингиз Платон Ковалёв».\n«Йўқ, – деди Ковалёв хатни ўқиб чиққач. – Унинг бу ишга дахли йўқ. Кўриниб турибди! Жиноятда айбланаётган одам бундай хат ёзмайди. – Коллеж асессори Кавказ вилоятида бир неча бор терговга жалб этилгани боис бундай ишлардан дурустгина хабардор эди. – Қандай қилиб, қай йўсин бу савдо бошимга тушди?! Буниси энди ёлғиз худога аён!» деди у ниҳоят тақдирга тан бергандек.\nБу ёғини сўрасангиз, мазкур ғаройиб ҳодисага доир мишмишлар, табиийки, ошириб-тоширилиб бутун пойтахтга тарқаб кетди. Ўша кезлар барча ҳовлиқма кишилар айнан ғайриоддий воқеаларга ўч бўлиб қолган эди. Бундан сал аввал фақат магнетизмга оид тажрибалар жамоатнинг оғзида эди. Боз устига, Конюшен кўчасидан чиққан рақс тушувчи стуллар ҳангомаси ҳам ҳали эскирмаган эди, шунинг учун ҳамма тез орада коллеж асессори Ковалёвнинг бурни Нева проспектида роппа-роса уч соат сайр қилганмиш, дея гап бошлагани ҳеч ажабланарли эмас. Текин томошабинлар оқими кун сайин ортиб борарди. Кимдир ўша бурун Юнкер дўконида экан, дея гап тарқатибди. Юнкер олдига тумонат одам йиғилиб, шунақаям ур-йиқит бўптики, бу жанжал-суронни политсия аралашиб базўр тинчитибди. Театрга кираверишда қандолат-пандолат сотиб ўтирадиган, кўринишидан туппа-тузук, чаккасоқолли бир чайқовчи ёғочдан бежирим, пишиққина курсилар ясаб, ишқибозларни таклиф этибди – киши бошига саксон тийиндан олиб курси оша томоша уюштирибди. Бир фахрий полковник атайлаб уйидан барвақт чиқиб, бир амаллаб оломонни ёриб ўтибди, бироқ дўкон ойнасидан бурунни эмас, оддий жун фуфайкаю пайпоғини тузатаётган қиз ва дарахт ортидан унга мўралаб қараётган қайтарма нимчали, бир тутамгина соқолчаси бор олифта йигит тасвирланган литографик сувратни кўрибди, холос; суврат бу ерда осиғлиқ турганига ўн йилдан ошган эди. Полковник туртина-суртина бир четга чиқиб олгач, «Шунақа ёлғон ва тўмтоқ мишмишлар билан одамларни майна қилишнинг нима кераги бор-а?» деб роса дарғазаб бўлибди.\nКейин – маёр Ковалёвнинг бурни Нева проспектида эмас, қачондан бери Таврия боғида сайр қилиб юрганмиш, у Хисрав Мирза яшаган вақтлардан буён ўша ерда эмиш, шаҳзода ҳам табиатнинг бу ғаройиб ўйинидан ғоят ҳайратланибди, деган гаплар тарқалди. Жарроҳлик академиясининг баъзи талабалари ўша ёққа йўл олибди. Таниқли ва нуфузли бир хоним эса боғ назоратчиси номига мактуб битиб, табиатнинг бу ноёб ҳодисасини болаларга кўрсатишни, агар иложи бўлса, ибратли ва насиҳатомуз изоҳлар билан ўсмирлар ўртасида тушунтиришлар олиб борилишини сўрабди.\nДунёда ўта бемаъни ишлар ҳам кўп-да. Баъзида ҳақиқатга яқин ҳам йўламайдиган воқеаларга гувоҳ бўламиз. Статский советник мансабида ҳар ерда сайр қилиб юрган ва шаҳарда шунча шов-шув чиқарган ўша бурун гўё ҳеч нима кўрмагандек, кутилмаганда ўз жойи, яъни маёр Ковалёвнинг икки ёноғи ўртасида пайдо бўлди-қолди. Бу воқеа апрел ойининг еттинчи куни рўй берди. Ковалёв уйғониб, бехосдан кўзгуга қараса – бурни жойида! Шоша-пиша ушлаб кўрди – ўзининг бурни! «Ие, ие!» дея қийқириб юборди у ва қувончи ичига сиғмай хонани оёқяланг гир айланиб югурмоқчи эди, қўққисдан кириб келган Иван халақит берди. Маёр унга ювингани сув келтир, деб буюрди ва юз-қўлини чаяркан, яна бир марта ойнага қаради: бурни ўз ўрнида! Сочиққа артинаркан, тағин қаради: бурун ўша-ўша!\n– Иван, қара-чи, бурнимга ғўдда чиққанга ўхшайди, – деди у ва «Агар Иван: э, жаноб, ғўдда қаёқда, буруннинг ўзи йўқ-ку, деса худо урди деявер!» деган гап ўтди хаёлидан.\n«Ана-а, зўр-ку!» деди ўзича маёр ич-ичидан севиниб ва бармоқларини қирсиллатиб қўйди. Шу пайт қўлга тушаёзган ўғри мушукдек қўрқа-писа сартарош Иван Яковлевич эшикдан мўралади.\n«Буни кўринг-а! – деди ўзига ўзи Иван Яковлевич унинг бурнига қараб, кейин бошини эгиб, ён томондан боқди. – Бор, йўқол-э!», деб қўйди-да, яна бурунга тикилиб қолди. Кейин иложи борича аяб-авайлаб, унинг учидан ушламоқ бўлиб бармоқ чоғлади – Иван Яковлевичнинг соқол олиш усули шунақа эди.\nСоқол олдириб бўлган заҳоти Ковалёв кийиниб, извошга ўтирдию тўппа-тўғри қандолатхонага жўнади. Дўкон эшигидан ҳатлабоқ, «Болакай, бир финжон шоколад келтир!» деб буюрди, ўзи эса тошойнага югурди; бурни ўз жойида! Сўнгра оғзининг таноби қочиб орқасига ўгирилди ва бировининг бурни нимча тугмасидек келадиган икки ҳарбийга кўзини қисиброқ масхараомуз қараб қўйди. Дўкондан чиққач, витсе-губернатор лавозимига, бордию омад чопмаса, экзекутор мансабига эришаман деб обдон остонасини чангитгани департамент девонхонасига йўл олди. Қабулхонадан ўтиб бораркан, ойнага кўз ташлаб олди: бурун жойида турибди! Бу ерда у бошқа бир коллеж асессори, яъни ўзига ўхшаган маёрни зиёрат қилмоқчи эди; ҳамкасабаси ўта ҳазилкаш, бировнинг устидан кулишга суяги йўқ бўлиб, унинг илмоқли гапларига Ковалёв «Эй, қўйсанг-чи, сени биламан-ку, заҳарсан!» деб қутуларди. Йўлакда у ўзича, «Агар шу маёрки мени кўриб кулгидан тарс ёрилмаса, демак, ҳеч бир хавотирга ўрин қолмайди», деб ўйлади. Коллеж асессори эса кулмоқни хаёлига ҳам келтирмади. «Жин урсин, ишлар беш!» деди Ковалёв ўзига ўзи. Қайтаётиб у кўчада штаб-офитсер Подточина билан қизини учратиб қолди. Улар Ковалёв билан илиққина, ўзаро таъзим адо этиб салом-алик қилишди. Бундан чиқди, кўриниши биппа-бинойи, юзида ҳеч бир кемтиклик йўқ! Ковалёв улар билан узоқ сўзлашди, атайин тамакидонини очиб, бурнининг ҳар иккала тешигига босиб-босиб ҳидлади. «Ҳе, товуқмиялар-эй, қараб турларинг ҳали! Қизингга уйланиб бўпман! Шунчаки пар амоур уйланадиган аҳмоғинг йўқ – хомхаёл бўлма!» дерди ичида.\nЎшандан бери маёр Ковалёв, гўё ҳеч нима кўрмагандек, Нева проспектида, театру бошқа жойларда бемалол сайр қилиб юради. Бурни ҳам тўсатдан ғойиб бўлиб қолганидан бехабар, ҳеч гап бўлмагандек, мана, жойгинасида қаққайиб турибди! Кейинчалик ҳам маёр Ковалёвнинг мудом ҳазил-мутойиба қилиб хушвақт юрганини, хушсуврат хонимларнинг деярли барчасини зимдан кузатишини ва ҳатто бир гал Гости¬ный дворга кириб, қандайдир раста олдида тўхтагани, нима учун экани номаълум-у, орден тақиладиган тасма сотиб олганини кўрганлар бор, ваҳоланки, у ҳеч қандай орден соҳиби эмас эди.\n↑ Коллеж асессори – Пётр Биринчининг ташаббуси билан таъсис этилган «Унвонлар жадвали»га кўра, саккизинчи класс чиновниги ҳарбий маёрга тенглаштирилган. Кавказда маъмурлар мансабини бемалол суиистеъмол қилганидан бу унвонга эришиш осон бўлган.\n↑ Пунш – ром виносига сув, шакар, мева шарбати ҳамда хушбўй зираворлар қўшиб-қайнатиб тайёрланадиган спиртли ичимлик\n↑ Манишка – кўйлакнинг қадама кўкрак қисми\n↑ Бостон – қарта ўйинининг бир тури\n↑ Экзекутор – Чор Русиясида идора ва муассасаларнинг хўжалик ишларини бошқарувчи амалдор\n↑ Статский советник – Чор Русиясида 5-даражали мартаба\n↑ Витсмундир – чиновникларнинг махсус кийими\n↑ Колоннада – қатор устунлар\n↑ Ливрея – малайлар киядиган заррин уқали либос\n↑ Надворний советник – Чор Русиясида 7-даражали мартаба\n↑ Ахлоқ бошқармаси (Управа благочиния) – айрим суд ишларини ҳам тасарруфига олган политсия бошқармаси\n↑ «Северная пчела» – 1838 йилдан 1866 йилгача Русияда нашр этилган сиёсий-адабий газета\n↑ Биз билган каллақанддан ҳажман анча катта.\n↑ Ботфорт – қўнжи тиззадан баланд этик\n↑ Дилижанс – пассажир ва почта ташийдиган арава\n↑ Юнкер дўкони – Нева проспекти ва Болшой Морской кўчалари муюлишидаги модалар дўкони\n↑ Хисрав Мирза – форс шаҳзодаси; 1829 йилда Петербургдаги Эрон элчихонасини бошқарган.\n↑ Пар амоур – севги туфайли (фр.)\n↑ Гостиний двор – Петербургдаги йирик савдо маркази\n"http://www.kutubxona.com/wiki/index.php?title=Nikolay_Gogol._Burun_(qissa)_/_Kiril&oldid=16544" dan olindi


Парламентлараро Иттифоқ президенти Бухорода бўлиб ўтадиган Жаҳон аёл-спикерларининг форумида иштирок этиш учун Ўзбекистонга келади\nТОШКЕНТ, 1 декабрь. /«Дунё» АА/. Испания пойтахтида бўлиб турган Ўзбекистон Олий Мажлиси Сенати Раиси Танзила Норбоева бошчилигидаги делегация кеча Парламентлараро иттифоқ (ПИ) 143-Ассамблеяси ишидаги иштироки доирасида ПИ президенти Дуарте Пачеко билан учрашув ўтказди, деб хабар бермоқда «Дунё» АА мухбири.\nПарламент юқори палатаси маълумотига кўра, ПИ президенти Ўзбекистон парламенти аъзоларининг ташкилот ишида фаол иштироки, шу жумладан, ёшлар, гендер сиёсати, атроф муҳит ва соғлиқни сақлаш каби кун тартибидаги масалаларни олқишлади.\nДуарте Пачеко Ўзбекистонда олиб борилаётган ёшлар сиёсати Парламентлараро иттифоқ стратегияси билан ҳамоҳанг эканини таъкидлади. Шу муносабат билан у мамлакат парламентида ёшларнинг вакиллигини юқори баҳолади.\nКўпгина ривожланган мамлакатларда ёшлар парламентда кўпи билан 3 фоиз даражасида. Ўзбекистонда эса бу кўрсаткич икки баробар юқори. Шу билан бирга ПИ Ўзбекистоннинг мамлакат қонун чиқарувчи органида ёшлар сонини кўпайтириш ниятини олқишлайди. Иттифоқнинг «Ёш парламентга «ҳа» деб айт» акциясини қўллаб-қувватлагани учун миннатдорлик билдирди.\nПИ президенти, айниқса, Ўзбекистон парламенти аъзолари умумий сонининг 32 фоизини хотин-қизлар ташкил этиши жаҳондаги энг яхши кўрсаткичлардан бири эканини алоҳида таъкидланди. Гендер тенглик соҳасида амалга оширилаётган ислоҳотлар ижобий баҳога лойиқдир.\nШу муносабат билан Дуарте Пачеко 2022 йил сентябрь ойида Ўзбекистонда бўлиб ўтадиган навбатдаги Жаҳон аёл-спикерларининг форуми юксак савияда ташкил этилишига ишонч билдирди. У келаси йили Ўзбекистонга ташриф буюриш ниятини маълум қилди.\nУчрашув якунида томонлар Ўзбекистон ва ПИ ўртасида ўзаро манфаатли соҳаларда ҳамкорликни янада мустаҳкамлаш юзасидан келишувга эришди.\nТуркий тилли давлатлар парламент Aссамбл...\nЎзбекистон Олий Мажлиси Қонунчилик палатаси спикерининг ўринбосари Улуғбек Иноятов бугун Т...\nСенат Раиси ва Украина элчиси жамиятда х...\nЎзбекистон Олий Мажлиси Сенати Раиси Танзила Норбоева 12 ноябрь куни Украинанинг Ўзбекисто...


Фото: Қуёш рентген астрономияси лабораторияси\nАстрофизиклар камёб ҳодисани қайд қилишди: айни вақтда Қуёшнинг Ерга қараган томонида бирорта ҳам қуёш доғи қолмаган ва бу ҳолат эҳтимол доғлар Қуёшнинг иккинчи томонида ҳам йўқлигини билдиради. Бу ҳақда П.Н.Лебедев номидаги физика институтининг Қуёшнинг рентген астрономияси лабораторияси сайтида айтилган.\n“Айни вақтда Қуёшнинг Ерга қараган томонида бирорта доғ кўринмаган. Ҳозир бу доғлар Қуёшнинг орқа томонида бор-йўқлигини айтиш мушкул, бироқ Қуёшнинг икки ҳафта олдинги, яъни бу томон Ерга қараган вақтдаги суратларига кўра, доғлар у ерда ҳам йўқ”, дейилган хабарда.\nҲар 11 йилда Қуёшнинг магнит майдони кучайиб ва сусайиб туради. Қуёшда магнит майдони максимал кучайган вақтида доғлар ва чақноқлар энг кўп пайдо бўлади, булар эса Ерда магнит бўронларини келтириб чиқарди. Ўз навбатида “сокинлик” вақти бир йилга яқин давом этади ва 2018 йил охири-2019 йил бошида бошланиши керак.\n“Қуёшнинг минимум фаоллиги вақтига бир йил қолганда доғларнинг тўлиқ йўқолгани бу минимум жуда чуқур бўлишидан дарак беради. Минимум чуқур, бироқ қисқа бўлиши умуман олганда ҳеч нарсага таъсир қилмайди, бироқ бу минимум чўзилиб кетиши хавфи бор, ана унда номақбул вазият бўлиши мумкин”, деб айтган мутахассислардан бири.\nЕрда охирги марта 17-аср охири–18-аср бошида юз берган кичик муз даври қуёш циклидаги оғишиш вақтига тўғри келган. Ўшанда Қуёш фаоллиги минимум нуқтада бир неча ўн йилларга қотиб қолган ва унда деярли 50 йил ҳеч қандай доғ кўринмаган.\nКийимда антиперспирантдан кейин қоладиган оқ доғни қандай кетказиш мумкин?


Шавкат Саидов: “Пахтакор” ўзи яратган ҳавфли вазиятини голга айлантирди\n7 апрель, 2017, 19:46\nОлий лига 5-турида “Пахтакор” ўз майдонида “Металлург”ни қабул қилди. Учрашувдан сўнг ташкил этилган матбуот анжуманида дастлаб “Металлург” устози Шавкат Саидов иштирок этди.\n- Бу ўйинда ҳар икки жамоага 3 очко сув ва ҳаводек зарур эди. Шунга яраша тайёргарлик ҳам бўлган эди. Биринчи бўлимда учрашув кескин курашларга бой бўлди. Тўп учун кураш асосан марказда кечди. “Пахтакор” ҳавфли вазият ташкил этди ва гол урди. Биз эса 2 марта яхши имкониятга эга бўлдик. Аммо фойдалана олмадик.\nЖамоадаги футболчиларнинг жисмоний ҳолатига ҳеч қандай эътирозим йўқ. Лекин беллашувда техник ва тактик жиҳатдан кўп хатоларга йўл қўйдик. Қанотларимиз жуда бўш ҳаракат қилди. Ҳисоб ҳам шунга яраша кўриниш олди, - дейди Саидов.


Шавкат Мирзиёев Афғонистондаги вазият ҳақида: «Вазият ниҳоятда оғир, лекин ҳаёт давом этяпти» - Zamin.uz\n21:00 / 16.07.2021\nШавкат Мирзиёев Афғонистондаги вазият ҳақида: «Вазият ниҳоятда оғир, лекин ҳаёт давом этяпти»\nЎзбекистон ва Покистон етакчиларининг музокаралари якунлари бўйича 15 июль куни Кўксарой қароргоҳида ОАВ вакиллари учун ўтказилган брифингда Шавкат Мирзиёев ва Имрон Хон Афғонистондаги вазият ҳақида сўз юритди.\n«Музокаралар давомида минтақавий хавфсизликни таъминлаш, айниқса, Афғонистонда тинчлик жараёнларига ҳисса қўшишда қандай ҳамкорликни амалга оширишимиз бўйича батафсил фикр алмашдик. Афғонистондаги вазият бизни ниҳоятда хавотирга солади. Умумий мақсадимиз битта – Афғонистон заминида тезроқ тинчлик ва барқарорлик ўрнатишни истаймиз. Бу йўлда қўлимиздан келган ҳамма кўмакни кўрсатамиз.\nБарчаларингизни хабарингиз бор, биз икки йилдан бери жуда катта ҳаракатлар қилиб, Термиз—Мозори Шариф—Кобул—Пешовар темир йўли қуриш масаласи бўйича кўплаб қўшни ва ҳамкор мамлакатлар билан атрофлича келишиб олдик. Вазият ниҳоятда оғир, лекин ҳаёт давом этяпти.\nБугун Афғонистон президенти билан уч соатдан кўпроқ мулоқот қилдик, Покистон бош вазири Имрон Хон билан ҳам бу борада суҳбатлашдик. Бизнинг ғоямиз, ташаббусимиз бўлган ушбу йирик лойиҳани амалга оширишда катта келишувларга эришдик», — дейди Шавкат Мирзиёев.\nМаълумот учун, Тошкентда 16 июль куни «Марказий ва Жанубий Осиё: минтақавий боғлиқлик. Таҳдидлар ва имкониятлар» мавзусида халқаро конференция ўз ишини бошлади. Президент Шавкат Мирзиёев унда нутқ сўзлаб, тарихий алоқаларни тиклаш муҳимлигини, саъй-ҳаракатларни бирлаштириш фурсати келганини таъкидлаган. “Замин” янгиликларини “Telegram”да кузатиб боринг\nЯнгиликлар » Жамият » Шавкат Мирзиёев Афғонистондаги вазият ҳақида: «Вазият ниҳоятда оғир, лекин ҳаёт давом этяпти»


Внуково аэропортида Тожикистон фуқароси эстакададан ўзини пастга улоқтириб ҳалок бўлди\n06:56 / 12.11.2015\nМосквадаги Внуково аэропортида Тожикистон фуқароси полициячи унинг ҳужжатларини текширгандан кейин эстакададан ўзини пастга улоқтириб ҳалок бўлди. Бу ҳақда аэропорт матбуот хизмати бошлиғи Елена Крылова маълум қилди.\nТаъкидланишича, аэропорт ички ишлар бўлими ходими ўзини ғалати тутаётган эркакка эътибор қаратиб, унинг ҳужжатларини текширишга қарор қилган. Полициячи эркакнинг ҳужжатларини текшириб, ҳеч қандай шубҳали нарса топмагандан кейин паспортни эгасига қайтариб берган. Тожикистонлик эркак полициячига қаердан чипта сотиб олишни билмаётганини айтган. Полиция унга ёрдам беришини айтиб, уни чипта сотиладиган жойга олиб бормоқчи бўлган. Улар чиптахонага кетаётганларида тожик полициячидан бироз ортда қолиб, эстакадага югуриб чиқиб, ўзини пастга улоқтирган.\nМаълум қилинишича, эркак аэропортнинг А терминалида 2-3-қаватдаги баландликдан йиқилган.\nАйни пайтда воқеа тафсилотлари аниқлаштирилмоқда.


Навоийда чўкаётган қиз қутқарилди - xabar.uz\n17.07.2018 21:09 0 471\nЖорий йилнинг 15 июль куни Навоий вилояти Қизилтепа туманида «Тўдакўл» сув ҳавзасининг чўмилиш учун мўлжалланган қисмида, А.З. исмли қизча (2010 йилда туғилган) ота-онаси билан чўмилишга келади.\nШундан сўнг, назоратсиз қолган бола ҳаво орқали тўлдирилган баллон ёрдамида чўмилаётган вақитида сувга тушиб, чўка бошлаган. Бу ҳақда ФВВ ахборот хизмати хабар берди.\nМазкур воқеани кузатиб турган ва айни дамда навбатчиликни ўтаётган Навоий вилояти ФВБ қутқарувчилари зудлик билан етиб бориб, қутқарув ишларига киришади. Амалга оширилган саъй-ҳаракатлар натижасида, қизча ўз вақтида қутқариб қолинди ҳамда ота онасига соғ-саломат топширилди.\nНавоий чўкиш чўмилиш\nЖамият 25/07, 09:54\nЖамият 24/07, 10:11\nЖамият 23/07, 19:25


Туркия ҳукумати Су-24 учувчисининг оиласига товон тўлаш шартларини айтди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Туркия ҳукумати Су-24 учувчисининг оиласига товон тўлаш шартларини айтди\t11:54, 29 июнь\tТуркия ҳарбий ҳаво кучлари томонидан уриб туширилган Россиянинг Су-24 самолёти учувчиси ҳалок бўлган Олег Пешковнинг яқинларига томон тўлаш масаласини кўриб чиқишга тайёр эканлигини маълум қилди. Бу ҳақда 28 июнь куни Туркия президенти матбуот котиби Иброҳим Калин хабар берди, деб ёзади ТАСС.\nУнинг сўзларига кўра, Анқара ҳалок бўлган учувчи оиласининг дардига оро кириш мақсадида қадам қўйишга тайёр, фақат бунинг учун учувчининг оиласи томонидан сўров жўнатилиши керак. “Ҳозирча бундай сўров келиб тушмаган”, — дейди у.\nКалиннинг таъкидлашича, мамлакталар ўртасидаги муносабатларнинг нормаллашуви Сурия, Украина, Қрим ва бошқа ҳудудий масалаларни муҳокама қилиш йўлида янги саҳифа бўлади.\nСешанба куни Туркия бош вазири Бинали Йилдирим мамлакат товон пули тўлашга тайёр эканлигини маълум қилганди. Кейинроқ сиёсатчи Су-24 зарарини қоплашдан бош тортганини айтди. «Товон пули тўлаш ҳақида ҳеч қандай гап бўлмади, Туркия фақат кечирим сўради», — дейди ҳукумат раҳбари.\n27 июнь куни Туркия раҳбари Ражаб Тойип Эрдўған Россия раҳбари Владимир Путиндан уриб туширилган самолёт учун кечирим сўради.\nМосква ва Анқара ўртасидаги муносабатлар 2015 йилнинг кузида турк ҳарбий ҳаво кучлари томонидан Суриядаги антитеррорчилик операциясида иштирок этаётган Су-24 бомбардимон самолётини уриб туширилгандан сўнг ёмонлашган. Икки учувчи ҳам самолётдан катапульта бўлишга муваффақ бўлган. Штурман Константин Мурахтин ерга эсон-омон қайтган, учувчи Олег Пешков эса ердаги жангарилар томонидан ўққа тутилган ва ҳалок бўлган.


“Насаф” футбол клубини нега “аждарлар” дейишади? - Voha.uz - Воҳа футболи янгиликлари\nМар 11, 2019 251 0\nЎзингизга маълум, одатда футбол клубларининг расмий номидан ташқари лақаблари ҳам бўлади. Бу лақаб тасвири ҳатто клубнинг тимсоли (логотипи)да ҳам акс эттирилади.\nХўш, Қашқадарё вилоятининг асосий жамоаси ҳисобланган “Насаф”ни нега “аждарлар” дейишади?\nБиз бу ҳақда маълумот олиш учун, кўп йиллар “Насаф” футбол клубининг мухлисларига етакчилик қилган Ўктам Узоқовга мурожаат қилдик. Ўктам Узоқовни кўпчилик “Жонсон” лақаби орқали ҳам билишади.\n-Эслашимча, 2008 йилнинг охирлари яъни декабр ойи эди. “Насаф” клубимизга таниқли футбол мутахасиси, вилоятимиз футбол клубларида салмоқли меҳнат қилган Баҳром Давлатов раҳбар бўлиб келди. Шу муносабат билан ҳозирги “Ҳафизахоним” тўйхонасида мухлислар ва клуб раҳбарияти билан учрашув ташкил этилди. Учрашув самимий суҳбат ва очиқ мулоқот тарзда бўлди. Ушбу учрашувга ўша пайтдаги вилоятимиз ҳокими, воҳамиз футболини ривожланишида ўзининг катта ҳиссасини қўшган ва меҳрини берган, раҳматлик Нуриддин ака Зайниев ҳам ташриф буюрдилар. Суҳбат қизигандан қизиди. Нуриддин ака футбол мухлислари билан гаплашганда ўзимизга ўхшаган оддий футбол ишқибозига айланар эдилар.\nЭсимда бор, учрашувда “Насаф”га рамзий тимсол танлашни айтиб қолдилар. Ва Қарши-Косон йўли ёқасидаги Ерқўрғон тарихий ёдгорлигидан эски танга топилгани ва бу тангада аждар тасвири борлигини, севимли клубимиз номи тарихий Насаф номи билан аталиши ва унинг тимсоли ҳам тарихдан келиб чиқиб танланиши ҳақида таклиф билдирдилар. Бу таклиф ҳаммага маъқул бўлди.\nТимсолни танлаш бўйича мамлакат миқиёсида танлов эълон қилинди ва ғолибга мукофот ҳам ваъда қилинди. Исми-шаърифи ҳозир ёдимда йўқ, танловда ён қўшнимиз – самарқандлик мухлис ғолиб деб топилди ва унинг чизган тимсоли қабул қилинди, ўз ўрнида ушбу муаллиф ваъда қилинган мукофотга ҳам эга бўлди.\n«Навбаҳор» - «Қўқон-1912» ўйинидан қайтаётган наманганлик мухлислар автоҳалокатга...\nНоя 25, 2018 0 170\nНоя 4, 2018 0 229\nЯн 9, 2019 0 394\nНоя 18, 2018 0 171\nНоя 25, 2018 0 113\nНоя 29, 2018 0 195\nОкт 30, 2018 0 385


Унда танловнинг шаҳар ва туманлар босқичида иштирок этган 300 нафардан ортиқ ижрочи орасидан сараланган ўттиз нафарга яқин истеъдод соҳиби ўз имкониятларини синовдан ўтказди.\nЭътироф этиш жоиз, ҳар йили анъанавий тарзда ўтказиб келинаётган мазкур кўрик-танлов ёш авлод қалбида Ватанга муҳаббат ва садоқат туйғуларини камол топтириш, она юрт тақдирига дахлдорлик ҳисси билан йўғрилган, мазмунан теран, Ватанни шарафлайдиган, ор-номус, қадр-қиммат, ғурур ва ифтихор каби туйғуларни тараннум этадиган, маҳорат билан ижро этилган ижод намуналарини танлаб олиш ва халқимизнинг маънавий мулкига айлантиришга хизмат қилаяпти.\nБу йилги танлов ҳам илгаригиларидек кўтаринки руҳда, жўшқин ижодий кайфиятда ўтди. Унда вилоят маданият ва санъат бошқармаси ҳамда "Ўзбекнаво" эстрада бирлашмаси вилоят бўлими тизимлари бўйича ғолиблар аниқлаб олинди. Бунда қўшиқлар матни, санъаткорлар ижро маҳорати, овози ва саҳна маданиятига алоҳида эътибор қаратилди.\n"Ўзбекнаво" эстрада бирлашмаси тизими бўйича 1-ўрин Қарши шаҳрилик Хуршид Ҳамидовга, 2-ўрин шаҳрисабзлик Дилшод Бобомуродов ва китоблик Аслиддин Юсуповга, 3-ўрин эса китоблик Зиёдулла Ҳайитовга насиб этди. Вилоят маданият ва санъат бошқармаси тизимида эса 1-ўринга Қарши шаҳрилик Жавоҳир Тоғаев ва Жавлон Худойбердиев тандеми муносиб кўрилди. 2-ўринни Қарши туманилик Нуриддин Норбоев, 3-ўринни китоблик Соҳиббек Ашуров қўлга киритди.\nҒолиблар диплом ва фахрий ёрлиқлар билан тақдирланди, кўрик-танловнинг республика босқичида иштирок этиш йўлланмасига эга бўлди.


ТЕРРОР – ЗУЛМ, ЗОЛИМЛАРНИ АЛЛОҲ ЁМОН КЎРАДИ\n- Дек 18, 2017\nХХI асрда инсоният учун оғир синовлар билан бошланди. Гўёки, Ислом динига дахлдор бўлган бир гуруҳ кимсалар амалга оширган хуружлар оқибатида бир неча минг бегуноҳ инсонлар даҳшатли тарзда бевақт оламдан кўз юммоқда. Заминимизнинг турли ерларида хунрезликлар муқаддас Ислом динимиз номидан ҳамон давом эттирилмоқда.\nЗотан, бирорта ҳам ҳақиқий иймонли киши, қайси диндалигидан қатъи назар, ўз ақидаси йўлида бегуноҳ одамларни ўлдирмайди. Шуни унутмаслик керакки, террорчилик ҳаракатлари чоғида ўлдирилган одамлар орасида турли дин ва миллат вакиллари, айни пайтда мусулмонлар ҳам бор эди.\nАна шундай қабиҳ ваҳшийликларни амалга оширганлар ўзларининг динга қаттиқ эътиқод қўйганлари ҳақида қанчалик лоф урмасинлар, аслида бу ишларни одамлар қалбидан дин-иймонни йўқотиш учунгина қиладилар. Ўз-ўзидан равшанки, уларнинг мақсади илоҳий динни ҳақоратлаш, одамларни ундан четлаштириш ва уларнинг қалбида иймонли одамларга нисбатан нафрат ва ғазаб уйғотиш, холос. Моҳиятига кўра, гуноҳсиз одамларга нисбатан гўёки «дин йўлида» амалга оширилган ҳар қандай зўравонлик ва зулм илоҳий дин устидан зулм ҳисобланади.\nАллоҳ таоло иймон эгаларига севги, раҳм-шафқат ва тинчлик-осойишталикни буюради. Террор эса иймоннинг тамомила аксидир. У ўз олдига бераҳмлик, шафқатсизлик, зулм, қотиллик ва азоб-кулфатларни мақсад қилиб қўяди. Шунинг учун барча террорчилик ҳаракатларининг манбаини художўйлик ва иймондан эмас, даҳрийлик ҳамда бидъатдан ахтариш керак.\nАгар инсон совуққонлик билан бегуноҳ кишиларни ўлдира олибдими, демак, у иймонли эмас, у худосиз. Бу кимсалар Аллоҳ таолонинг жазо-азобларидан қўрқмайдиган бўлиб қолган, уларнинг ягона мақсади қон тўкиш ва одамларга кулфат-алам келтириш. Шундай экан, бугунги кунда халқаро матбуотда тез-тез учраб турган «ислом терроризми», «диний экстремизм» ҳақидаги даъволар, нотўғри ва асоссиздир. Зеро, Исломда ҳам, бошқа икки самовий динда ҳам террорга ёки одамлар устидан\nбошқа шаклдаги зўравонликка ўрин йўқ. Бунинг устига биз «террор» деб атаётган ҳаракатлар (яъни, ҳеч қандай гуноҳсиз кишиларга қарши қилинаётган жиноятлар) Исломда улкан гуноҳ ҳисобланади ва ҳар бир мусулмон ана шундай ҳаракатларга йўл қўймаслик, ер юзида тинчлик, осойишталик ва адолат ўрнатиш учун Аллоҳ таоло олдида масъулдир.\nИслом – тинчлик ва оқибат дини\nДин номидан, унинг манфаатлари йўлида ҳаракат қиляпмиз, деган даъвода бўлган айрим одамлар ўз динлари таълимотини тушуниб, ҳаётга нотўғри тадбиқ этаётганлари равшандир. Шунинг учун у ёки бу дин ҳақида ана шундай одамларнинг хатти-ҳаракатига қараб баҳо бериб бўлмайди. Зеро бирор дин вакили бўлиш ўша диннинг илоҳий манбаларини тўғри ўрганиш, тўғри англаб етиш орқали бўлади.\nИнсониятга ислом неъматини ато этган илоҳий ваҳий – Қуръони каримнинг ахлоқий асоси оқибат, раҳм-шафқат, меҳрибонлик, камтарлик, ҳавойи нафсдан воз кечиш, ҳурмат ва тинчликка асосланган. Ана шу илоҳий кўрсатмаларга амал қилувчи мусулмонлар ҳамиша фавқулодда юмшоқ феълли, раҳм-шафқатли, адолатпарвар ва софдил бўладилар. Умумлашган тушунчада «террор» дегани у ёки бу кўринишда сиёсий мақсадларга эришиш учун ҳарбий бўлмаган объектларга, тинч аҳолига қарши куч ишлатишдир. Бошқача айтганда, ҳеч бир гуноҳсиз кишилар террорнинг нишони бўлишади. Террорчилар наздида ана шу одамларнинг бирдан-бир айби уларнинг «бошқа томонда» бўлганларидир. Демак, террор бегуноҳ одамларга қарши зўравонликни англатади, уни маънавий жиҳатдан ҳеч қачон оқлаб бўлмайди.\nЗеро, тинчлик ва хотиржамлик Аллоҳ таолонинг буюк неъматларидан биридир. Барча эзгу ишларни рўёбга чиқишининг асоси ҳам осойишталикдир.\n“Икки неъмат борки, кўпчилик инсонлар унинг қадрига етмайдилар. Улар тинчлик-хотиржамлик ва сиҳат-саломатликдир”, деб марҳамат қилганлар.\nҚуръон адолатга тарғиб қилади\nҚуръони каримда баён этилган олий ҳаққоният ҳар бир воқеага ҳар томонлама баҳо бериш, холис ва адллик билан ёндошишни, софдиллик, раҳм-шафқат, беғаразлик ва сабр-тоқатни талаб этади. Чунки ҳистуйғулар ва эҳтиросга қул бўлиб қолган одам воқеаларни холис, ҳар томонлама мулоҳаза билан баҳолай олмайди, тўғри қарорга келолмайди ва ўз ҳис-туйғуларининг таъсири остида қолади. Қуръонда буюрилган ҳаққониятга риоя этувчи инсон ўзининг шахсий эҳтирослари ва мулоҳаза-фикрларини ўйламаслиги керак. Чунки ҳар ерда ва ҳар қачон ҳақиқатни ҳимоя қилиш учун Аллоҳ таоло олдида масъулиятни ҳис этиш ва олий ҳаққониятга хизмат этиш йўлини танлагани учун у ҳар қандай шароитда ҳам ор-номус, адолатдан чекинмайди.\nИймонли кишининг ахлоқий софлиги шунчалар олий бўлиши керакки, қаршисида турган одамнинг талаб ва эҳтиёжлари ўзининг шахсий манфаатларидан устун бўлиши керак. Мусулмон киши ҳатто ўзига зарар бўлса ҳам, адолатга риоя қилишда Аллоҳ таоло олдида масъулдир.\n«Эй мўминлар, Аллоҳнинг ўзи учун ҳақ йўлни тутгувчи, адолат билан шаҳодат-гувоҳлик берувчи бўлингиз! Бирон қавм-ни ёмон кўришингиз сизларни адолат қилмасликка тортмасин! Адолат қилингиз! Шуниси тақвога яқинроқдир. Аллоҳдан қўрқингиз! Албатта, Аллоҳ қилаётган амалларингиздан хабардордир» (Моида, 8).\nҚуръон таълимоти мусулмондан ҳақиқий адолатни талаб этади. Иймонли киши эса ҳаётининг ҳар лаҳзасида Парвардигорига мақбул бўладиган амалларни қилиб юрсагина Аллоҳ таолонинг ажр-мукофотларга муносиб бўлишини билади. Бундан ташқари ана шу кишининг ахлоқий фазилатига гувоҳ бўлган ҳар бир одамда унга нисбатан ишонч пайдо бўлади, унинг ҳузурида ўзини хотиржам ҳис қилади ва ҳар қандай масъулиятли ишини унга топшира олади.\nИслом ҳурфикрликни ҳимоя қилади\nИслом таълимоти одамлар ҳаёти ва ҳурфикрлилигини ҳимоя қилади, мусулмонларга бошқа кишига нисбатан ёмон гап айтишни, ғийбат ва туҳмат қилишни, ҳатто нохолис фикрга боришни таъқиқлайди, одамлар ўртасида адоват ва ихтилофларни тўхтатишга буюради. Ислом жисмоний зўравонлик ва ваҳшийликнинг барча кўринишларини ҳам, одамларга нисбатан заррача бўлсада ғоявий босим ўтказишни ҳам бирдай маън этади:\n«Динга зўрлаб (киритиш) йўқдир. (Зеро) ҳақ йўл залолатдан ажраб бўлди» (Бақара, 256)\n«Бас (эй Муҳаммад), сиз панд-насиҳат қилинг! Зотан сиз фақат панд-насиҳат қилгувчидирсиз, холос» (Ғошия, 21).\nОдамларни динга ёки диний кўрсатмаларни бажаришга зўрлаш Исломнинг моҳияти ва руҳига мутлақо зиддир. Зеро Ислом ақидасига кўра, чинакам иймонга хоҳиш-ирода ва виждон амри билангина келиш мумкин. Албатта, мусулмонлар Қуръони каримда баён этилган ахлоқий асосларни ҳаётга татбиқ этиш зарурати тўғрисида бир-бирларини рағбатлантиришлари, огоҳлантиришлари ёки эслатишлари мумкин. Қуръони каримнинг ахлоқий кўрсатмаларини одамларга тушунтириш ҳар бир диндор одамнинг бурчидир.\nАллоҳ таоло бандаларини ғулув (ҳаддан ошиш)дан кайтарган\nДинда ғулувга кетишнинг ёмон оқибатларидан яна бири, у кишиларни машаққатга солиб қўяди. Одамларни Аллоҳнинг кўрсатган тўғри йўлидан юришдан тўсиб, диндан нафратланиб, ундан безиб қолишларига олиб боради. Бундан ташқари шариатда буюрилган амалларни бажаришдан қониқиш ҳосил қилмай, ўз-ўзига машаққат туғдирадиган янги бидъат амалларни ўйлаб топиш, динни машаққатдан иборат қилиб кўрсатишга сабаб бўлади. Бу эса Ислом динининг мўътадиллик ва енгилликка чақирувчи, машаққат ва қийинчиликларни бартараф этишга асосланган таълимотларига зиддир.\nАбу Ҳурайра р.а.дан ривоят қилинган қуйидаги ҳадисда Пайғамбар с.а.в. дедилар: “Албатта, бу дин енгилдир. Ким унда чуқур кетса, енгилади. Бас, тўғри бўлинглар, амалларингизни мўътадилликка яқин қилиб олиб боринглар, дин ҳақида фақат яхши гапларни айтинглар. Тонг вақтида, кундуз куни ва туннинг бир оз вақтида тоат ибодат қилиб фойдаланинглар” (Бухорий ривояти). Абдуллоҳ ибн Масъуд р.а. ривоят қилган ҳадисда Расулуллоҳ с.а.в. шундай дедилар: “Ҳаддан ошувчи, ғулувга кетувчилар ҳалокатга учрадилар”, деб уч марта такрорладилар. (Муслим ривояти).\nҲадиси шарифда марҳамат қилинади: “Учта амал бор, ким шулардан бирортасини қилса, у жиноятчидир: Ким ноҳақлик устига байроқ тикса, ким ота-онасига оқ бўлса ва ким золимга ёрдам берса”. Ибн Аббос р.а. Каъбанинг деворига суяниб туриб шундай дедилар: “Эй, Каъба! Аллоҳнинг наздида ҳурматинг нақадар улуғ. Лекин, агар мен сени етти маротаба бузиб вайрон қилганимда ҳам битта мусулмонга бир марта озор берганимчалик ёмон иш қилмаган бўлар эдим”.\nИслом дини мўътадил эканлигининг ўзи унинг ҳар қандай экстремизмга қарши эканлигининг яққол исботидир. Мўтадиллик дегани, ҳаддан ҳам ошмайди, сусткашликка ҳам йўл қўймайди, балки, ҳар бир ишнинг энг ўртасини, яъни адолат нуқтасини тутади.\nИслом биродарлик ва бағрикенгликка чақиради\nБу дунёда ҳар бир мусулмон уларнинг қайси динга мансублигидан қатъий назар, барча одамларга ҳурмат, муроса, авф ва адолат, муҳаббат ва раҳм-шафқат кўрсатишга Аллоҳ таоло ҳузурида масъулдир. Аллоҳ таоло томонидан иймон эгалари зиммасига Ислом динига яхшилик, омонлик ва ҳурмат билан даъват қилиш юклатилган.\nАллоҳ таоло Қуръони каримда мўминларга шундай дейди:\n«Агар Парвардигорингиз хоҳласа эди, бутун Ер юзидаги барча кишилар иймон келтирган бўлур эдилар. Ахир сиз одамларни мўмин бўлишга мажбур қилурмисиз?» (Юнус, 99).\nМуқаддас динимизда бағрикенгликка далолат қилувчи ҳадиси шарифларда Пайғамбаримиз Муҳаммад (с.а.в) бундай деб марҳамат қилганлар: “Барча дин аҳлига хайру-эҳсон қилингизлар” (Имом Ибн Абу Шайба ривоят қилган).\nЎлкамизда азалдан ҳанафий мазҳабининг қарор топиши бежиз эмас эди. Зеро, Имом Аъзам ўзга динлар ва маҳаллий урф-одатларга нисбатан эркинлик бериши билан ажралиб туради. Ҳанафийлик таълимотини такомилга етказган буюк ватандошларимиз – ал-Мотуридий, Абул-Муъин ан-Насафий ва ал-Марғиноний каби алломалар мусулмонлар орасидаги ғоявий тарафкашликликка барҳам бериш, ислом динининг “аҳли сунна ва-л-жамоа” йўли барқарор бўлиб қолишига катта ҳисса қўшдилар. Диёримиздан етишиб чиққан алломалар асарларида диний бағрикенглик билан боғлиқ қадриятлар тарғиб қилинган ғояларни учратамиз. Буюк аллома, мотуридия ақидавий йўналиши асосчиси Абу Мансур ал Мотуридий (870 944) асарларида баён этилган бағрикенглик ғоялари бунга мисол бўла олади. Жумладан, Мотуридий Қуръон тафсирига бағишланган “Таъвилот аҳли сунна” асарида Ҳаж сурасининг 40-оятини тафсир қилар экан, “Черков ва синагогаларни вайрон этиш манъ этилади. Шунинг учун ҳам, мусулмонлар юртида шу давргача улар бузилмай сақланиб қолган. Бу масалада илм аҳли орасида ихтилоф йўқдир”, деб қатъий таъкидлайди. Самарқандлик фақиҳ, муфассир Абу Лайс ас-Самарқандий (ваф. 1003 й.) эса ўзининг “Баҳр ал улум” деган тафсир китобида Қуръондаги Мумтаҳана сурасининг 8, 9-оятлари шарҳида “Сизлар билан динда уруш қилмаган ўзга дин вакиллари билан борди-келди қилинг, улар билан адолатли муомала қилинг”, деб ёзади. Мовароуннаҳрлик яна бир машҳур фақиҳ, муфассир Абул Баракот ан- Насафий (ваф. 1310 й.) ўзининг ислом оламида маълум ва машҳур “Мадорик ат танзил” асарида мазкур оятларни “Ўзга дин вакилларига эҳтиром кўрсатинг ҳамда уларга сўзда ва амалда яхшилик қилинг”, деб шарҳлайди. Ал Мотуридий насронийлар мусулмонларга қалби мойилроқ, дўстона муносабатга яқин эканини айтиб ўтган бўлса, Абул Баракот ан-Насафий насронийлар мусулмонларга дили яқин эканини, улар орасида тавозели, камтар “қиссис ва роҳиб” яъни, олим ва обидлар бор, дея таърифлаб, илм кимда бўлишидан қатъи назар, у албатта яхшиликка етаклашини алоҳида таъкидлайди. Шайх Аҳмад Яссавий (1105-1166) ҳам ўз ҳикматларида ғайридинларга яхши муносабатда бўлишни уқтирган,\n“Суннат эрмиш, берма озор кофир бўлса,\nКўнгли қоттиғ дилозордан худо безор”.\nДинимиз таълимотига кўра, аҳли китобларни мусулмонлар диёрида турли вазифаларга қўйиш тақиқланмайди. Ўтмишда Бағдод ва Дамашқ мадрасаларида аҳли китоблардан кўплаб мударрислар таҳсил беришган. Ҳатто айрим ислом ҳукмдорларининг хос табиблари ва котиблари насроний ёки яҳудийлардан бўлган.\nЖаҳондаги барча динларнинг асл моҳияти тинчлик, жумладан ислом дини инсонларни ирқи, миллати, ижтимоий келиб чиқишидан қатъий назар улар билан тинч-тотув яшашга буюради.\nИнсонларга шукр айтмаган Парвардигорига ҳам шукр айтмайди\nАллоҳ таолога беадад шукрлар бўлсинким, бугунги кунда муҳтарам Юртбошимиз ташаббуслари ва саъй-ҳаракатлари билан юртимизда виждон ва эътиқод эркинлиги тўлиқ таъминланиб, диний бағрикенглик муҳити табора мустаҳкамланмоқда.\nЎтган қисқа вақт давомида Қорақалпоғистонда «Имом Эшон Муҳаммад»масжиди, Хоразмда «Охун бобо» масжиди, Тошкентда «Сузук ота», “Имом Термизий ”масжидларини катта мажмуа шаклида бунёд этилаётгани, Сурхондарёда Имом Термизий, Қашқадарёда Абу Муин Насафий мажмуаларининг қайта қурилиши, шунингдек, Бухорода Мир Араб олий мадрасаси ва Термиз шаҳрида Имом Термизий халқаро илмий-тадқиқот маркази иш бошлагани катта туҳфа бўлди.\nНавоий ҳазратлари ўзларининг “Арбаъин” асарларида Абу Ҳурайра розияллоҳу анҳудан ривоят қилинган қуйидаги ҳадисга гўзал шарҳ берадилар:\n«Расулуллоҳ соллаллоҳу алайҳи васаллам: «Ким одамларга шукр қилмаса, Аллоҳ азза ва жаллага ҳам шукр қилмабди», дедилар» (Термизий, Аҳмад ва Байҳақийлар ривоят қилган).\nУлки Холиқға шукр дер, аввал\nШокир ўлмоқ керак халойиқдин.\nКимки, махлуқ шукрини демагай,\nДемагай дағи шукр Холиқдин.\nХолиққа шукр қилгувчи киши аввал халойиққа – одамларга шукр келтириши керак. Ким инсонларнинг шукрини айтмаса, Яратганга ҳам шукр айтмайди. Зеро, шукр билан неъматлар зиёда бўлиб бораверади.\nБиз имом-хатиблар халқимизни ислом маърифатига бошлаб, айниқса ёшларимизда ана шу шукроналик ҳиссини қарор топтиришимиз, уларни дунёга муаллим бўлган улуғ аждодларимизнинг барҳаёт илм чашмаларидан янада кўпроқ баҳраманда этишимиз лозим. Бугун юртдошларимиз ҳар бир янги кунни тинчлик-омонлик дея аталмиш бахту саодат оғушида қарши олмоқда. Ушбу сурурли дамлар бардавом бўлмоғи учун тинчлик неъматининг шукронасини қилиб, уни кўз қорачиғидек асрамоғимиз даркор. Зеро, Қуръони каримда ҳам шукр қилганларга неъматларини зиёда қилиб бериши тўғрисида оятлар мавжуд. Акс ҳолда ношукрлик нотинчликка олиб келади.\nАнвар қори ТУРСУНОВ,\n2609 марта ўқилди\nДругие материалы в этой категории: « Билганимизни етказайлик! “Бешак билинг дунё барча элдан ўтаро” »\nАллоҳ бандасини яхши кўрса...


36629 Ўқиш режими + -\nАссалому алайкум азиз юртдошим! Яна бир тонгга етказганига шукр. Яхши дам олиб, уйғондингизми, оилангиз, фарзандларингиз саломатми? Ундай бўлса, улкан неъмат ичра уйғонибсиз. Чунки айни дамда миллионлар ушбу хотиржамлик неъматидан бебаҳралар, мосуволар.\nОламни урушлар, зиддиятлар, зулм ва зўравонликлар қамрагани етмагандай, бугун жаҳон аҳли айни дамда ҳеч кимни аяб ўтирмаётган, дўсту душман, бою камбағал, малику ходимга ажратмасдан, бир четдан ямлашга чоғланган улкан бало билан рўбарў келиб турибди...\nАйримларнинг бу ҳақдаги тахминларига кўз югуртирсангиз, ҳали узоқ давом этадиган, ҳали яна кўплаб ҳудудларни домига тортадигандай, бу коронавирус балоси... Катта рақамларни, улкан йўқотишларни тахмин қилмоқда улар... Лекин буларнинг бари тахмин, тусмол холос. Ҳар не бўлса-да, Аллоҳнинг ёзуғидан ўзгаси бўлмас.\nБиз эса... Биз мусулмонлар эса ортиқча қўрқувга, хавотирга тушмаймиз, ўзимизни йўқотиб қўймаймиз. Аллоҳга таваккул қиламиз, Қуръонга қулоқ тутамиз. Унга иймонимиз борлиги боис, аниқ ишонамиз:\n“Агар Аллоҳ сени зарар ила тутса, Ундан ўзга ўшанга кушойиш берувчи йўқдир. Агар У сенга яхшиликни ирода қилса, Унинг фазлини рад қилувчи ҳам йўқдир. Уни бандаларидан хоҳлаганига етказади. У мағфират қилгувчи ва раҳмли Зотдир” (Юнус сураси, 107-оят).\nБиз сабрли, кўпни кўрган, оғир-босиқ халқмиз. Бирдаммиз, аҳилмиз, иншааллоҳ. Сабабларни тутамиз, раҳбарларнинг кўрсатмаларига риоя этамиз, шифокор ва мутахассисларнинг тавсияларига амал қиламиз.\nҲозир ҳаммамиз уйдамиз. Бундай имконият шу пайтгача кўпчилигимизда бўлмаган эди. Уйда кўпроқ бўлиб, оилангиз, яқинларингиз дийдорига тўйяпсизми? Ўқилмаган китобларингизни ўқиб, битириб олдингизми? Йиғилиб ётган ишларингизни-чи? Уларни ҳам якунига етказиб қўйдингизми? Нафл амалларга, зикр, тасбеҳларга, Қуръон тиловатига ҳам вақт ажратяпсизми?\nФарзандларингиз билан суҳбатлашиш, улар билан ўйинлар ўйнаш, бирга дарс қилиш қанчалар мароқли эканини қайта ҳис этдингизми? Ота-онангиз, аёлингиз, ака-укаларингиз билан дилдан суҳбатлашиш қанчалар олий неъмат экан? Охирги ойлар, йўқ, охирги йилларда бундай фурсат ҳеч бўлганмиди сизда?\nСаволларга ҳар биримиз хаёлан жавоб бердик... Қаранг-а, олдимиздаги неъматлар қадрини анча унутган эканмиз. Ўзинг кечир, Аллоҳим...\nКарантинда, уйда оила билан қолишнинг фойдаларини санайман десангиз, адоғи йўқ. Ҳаким Зотнинг биз ожизларнинг ақли қамраб ололмайдиган ишлари кўп экан...\nШунингдек, баҳонада ўзингиз ва яқинларингизни эҳтиёт қилмоқдасиз. Юртнинг бу балодан тезроқ қутулиши йўлида ҳаракат қилаётган вазифадор, масъул юртдошларимизга ҳам ҳалақит қилмасдан, имкон беряпсиз. Тўғри, зерикяпсиз, болалар ҳам кўчага чиққиси келяпти. Лекин айни дамда энг мақбул ишлардан бири ‒ ўз уйингизни лозим тутишингиз бўлиб турибди.\nБуёғи фазилатли ой ‒ Рамазонга оз қолди. Аллоҳ Рамазон ойини муборак ва хайрли қилсин. Иншааллоҳ, тез кунларда бу мусибатлар ўтиб, беморлар тузалиб, касаллик тарқалиши барҳам топиб, барчамиз яна ўз ишларимизда давом этамиз. Масжидлар яна тўлиб, таровеҳларни жамоат бўлиб ўқиймиз. Хатми Қуръонларда иштирок этамиз.\nБугун ҳаммасининг қадри билинмоқда... Оддий кўз билан кўриб бўлмайдиган, ниҳоятда кичик вирус бугун биз унутиб қўйган кўплаб Аллоҳнинг неъматларини эсимизга солиб қўймоқда:\n– Ниқобсиз нафас олишнинг ўзи катта неъмат экан;\n– Уйдан хотиржам, эмин-эркин чиқиш неъмат экан;\n– Намозни масжидда ўқиш неъмат экан;\n– Каъбани тавоф қилиш неъмат экан;\n– Бир-биримиз билан хавфсирамасдан, чўчимасдан саломлашиш неъмат экан;\n– Фарзандларимизнинг мактабга бориб, илм ўрганиб келиши неъмат экан;\n– Хавотирсиз, хотиржам дўкон айланиб, харид қилиш неъмат экан;\n– Бошқа юртларга бемалол сафар ва саёҳат қилиш неъмат экан.\nБу рўйхатни яна анча давом эттиришим, мумкин.\n“...Агар Аллоҳнинг неъматларини санасангиз, саноғига ета олмассизлар. Албатта, инсон ўта золим ва ўта ношукрдир” (Иброҳим сураси, 34-оят).\nАллоҳим! Биз бандаларга ато этган зоҳирий ва ботиний неъматларинг учун Ўзингга ҳамдлар айтамиз! Аллоҳим! Сенинг номинг билан берган неъматинг завол бўлишидан, берган офиятинг ўзгариб кетишидан, тўсатдан келувчи ўчингдан ва жамики ғазабингдан паноҳ тилаймиз. Аллоҳим, жонажон юртимизни ҳар турли офату балолардан, зарарлардан Ўзинг асра! Бу синовлардан эсон-омон, соғ-саломат, зиён-заҳматсиз чиқиб олишни барчамизга насиб эт!\n“Аллоҳдан хасталикдан омонлик тиладим”\nТанловга келган илк мақола\nМеҳрибон ва раҳимли Аллоҳ номи билан бошлайман. Аллоҳ таолога беҳад ҳамду санолар ва Муҳаммад соллаллоҳу алайҳи васалламга салавоту саломлар айтаман. давоми...\n08:38 / 24.02.2017 2152\n09:47 / 09.01.2017 995\nХина - ажойиб восита\nШимолий ва Шарқий Африкадан тортиб то Ҳиндистонгача бўлган тропик иқлим ҳудудида дербенниковые оиласига мансуб бўлган лавсониянинг ёввойи бутазорлари ястаниб давоми...\n00:01 / 29.11.2016 3397\nҚадимги Хитойда турмушга чиққан қиз эрининг уйида яшаб, унга ва унинг онасига хизмат қилиши керак эди. Шундай урфодатларга мувофиқ турмуш ўртоғининг хонадонида давоми...\n01:23 / 30.11.2016 5249\n11:17 / 14 январь 88765


Жинсий алоқаларга қарам бўлиб қолиш ҳақида гап очилса, кўпинча: “Эркаклар аёлидан бошқа аёлларни нега излашади?” - деган савол туғилади. Бунга “Эҳтимол, аёли унга камлик қилаётган бўлса керак”, деган маънодаги янглиш фикр билан жавоб беришмоқчи бўлишади ҳам. Бироз ўйлагандек бўлиб, одамлар барча айбни аёлига тўнкашади ёки бошқа аёллар йўқлигидан нолишади: “Мана шунинг учун ҳам мусулмонларга тўртта хотин олишга рухсат берилган, чунки улар жинсий эҳтиёжларни қондиради. Битта аёл эса, буни эплай олмайди”.\nЎқувчиларга бир нечта савол билан мурожаат қилишга ижозат берсангизлар: “Битта бўлса ҳам хотини кўп бўлгани туфайли жинсий қарамликдан шифо топган одам борми?” “Жинисий қарамликка мубтало бўлган аёлларга нима маслаҳат берасиз?”\n“Аёлнинг эрига етмаслиги” масаласида айтадиган бўлсак, ҳақиқатдан ҳам аёл тарафидан жинсий фаоллик ва эҳтиросларнинг етарли эмаслиги, ҳамда эри чорлаганида унинг талабига ижобий жавоб бермаслиги баъзи эркакларнинг никоҳсиз муносабатларга аралашиб қолиши эҳтимолини кўпайтиради. Бироқ бу хиёнат кўчасига кириб қолишнинг асосий сабабларидан эмас.\nМазкур масалани яхши ўрганиш учун, келинглар, сабабларни икки қисмга бўлиб кўрамиз:\n1. Никоҳдаги норозиликнинг ҳаққонийлиги.\n2. Жинсий дилсиёҳлик/қарамлик.\nНикоҳдаги норозиликнинг ҳаққонийлиги\nМодомики, бу қисмдаги сабаблар мазкур мавзу мақсади бўлмагани учун, никоҳдан норози бўлиш ва бунинг оқибатида хиёнатга сабаб бўлиши мумкин бўлган муаммоларнинг иккита асосийсини зикр қилиб ўтамиз:\nАёлнинг қўшилишдан бош тортиши\nАгар аёл доим ёки жуда кўп вақтларда эрининг талабига ижобий жавоб беравермаса, у четда ўзининг шаҳватини қондириш йўлларини излай бошлайди.\nНега аёллар ўз эрларига “йўқ” деб жавоб беришининг қисқача сабаблари:\n• Эр аёлининг шаҳватини қондира олмайди;\n• Жинсий алоқалар ҳақида нотўғри тасаввур бўлгани учун жинсий мойилликнинг йўқлиги. (Масалан, “жинсий алоқа – ёмон нарса”, “жинсий алоқадан фақат фоҳишаларгина лаззат олади” ва шунга ўхшаш гап-сўзлар);\n• Жинсий алоқа қандайдир нохуш нарсалар билан бирга боғланган бўлади. Масалан, норасида даврдаги зўрликлар, эри тарафидан зўрланиши, айниқса биринчи никоҳ кечасида ва шунга ўхшаш нарсалар;\n• Жинсий иштаҳанинг умуман йўқлиги;\n• Никоҳдаги бошқа муаммолар туфайли эрига рад жавобини бериш билан ўз норозилигини кўрсатиб қўйиш;\n• Бошқа сабаблар ҳам бўлиши мумкин.\nҲиссий боғлиқликнинг йўқлиги\nНикоҳ бўйича маслаҳатчи М.Гери Нойман (М.Гарй Неуман) тарафидан ўтказилган тадқиқотларга кўра, етмиш фоиз эркаклар никоҳдан ҳиссий қониқмасликлари туфайли аёлларини алдашар экан (хиёнат қилишар экан).\nБиз хиёнатни оқламоқчи эмасмиз ёки барча айбни аёлларга тўнкаш фикридан ҳам йироқмиз, бироқ аёллардан ҳиссий узоқлашган эркаклар қуйидаги сабабларни баҳона қилишмоқда:\n• Аёл эрини етарли даражада қадрламайди;\n• Аёли унга юқори баҳо бермаслигини эр доим ҳис қилиб туради;\n• Аёл эрининг ҳаёти, иши ва қизиқишларига бепарволик қилади;\n• Аёл эрини ҳурмат қилмайди.\nНикоҳдаги бунга ўхшаш муаммолар одатда эркак кишини четда дуч келган аёл билан муносабат ўрнатишга ундайди, яна бу бир кунлик вақтинча алоқа эмас, балки доимий бўлган муносабатга айланади. Кўпинча бундай эркаклар ўз ҳамкасблари, оила дугонаси ёки собиқ синфдошлари билан алоқа ўрнатади ва бундан ҳам жисмоний, ҳам эмоционал қониқиш ҳосил қилади. Бундай аёл кимлигидан қатъи назар, уларнинг муносабатлари юқори даражада жисмоний ва маънавий бўлиб, узоқ давом этиши мумкин.\nНикоҳдаги норозиликлар ҳақидаги алоҳида, долзарб масаладир ва яқин орада мақолаларимизнинг бирида мазкур муаммони ёритишга ҳаракат қиламиз, Инша Аллоҳ.\nЭркакнинг жинсий қарамлиги (ўта шаҳватпарат бўлгани) туфайли никоҳдан ташқарида бўлган муносабатларни қидириши жуфтларнинг бахтли бўлиши ва оиланинг саодатли бўлишига умуман алоқаси йўқ. Аслида, кўп ҳолатларда қарам шахс оилада ўзини бахтли ҳис қилиши мумкин, муаммолар эса, унинг қарамлиги натижасидандир, асло бунинг акси эмас.\nЖинсий қарамлик нима дегани?\nЭнг яхшиси уни қуйидагича таърифласа бўлади: эр-хотин ўртасидаги соғлом муносабатлар ўрнини ҳалок қилувчи муносабатлар ва гуноҳлар эгаллайди. Бу жинсий хулқ ва сексуал фантазияларни зўр ғайрат ила қондиришда суъистеъмол қилиш йўли билан кўникув ва асабийлшишга сабаб бўладиган омиллар орқали кайфиятини назорат қилишга уринишдир...\nУшбу ҳолат шахс, унинг табиати ёки ҳис-туйғуси билан боғлиқ ўзини идора қилиш механизмидаги туғма етишмовчиликка нисбатан катта ёшдаги кишининг қўпол жавоби, шу жумладан, болалик ёшида кўрган меҳр кутилмаганда барҳам топиши, у билан ёмон мулоқот қилингани ёки жароҳатланганига нисбатан билдирган муносабатидир.\n“Руҳий хасталиклар ташхиси ва статистикаси” деб номланган ўқув қўлланмасига кўра, турли хил жинсий алоқадаги шериклар иштирокидаги такрор-такрор жинсий муносабатлар модели шахс фойдаланиши мумкин бўлган нарса (предмет) сифатида қабул қилинади.\nБундан ташқари, бу хиралик билан саноқсиз жинсий шериклар излаш, етиб бўлмас жуфтга тўхтовсиз интилиш, узлуксиз мастурбатсия, доимий севги муносабатлари ва алоқаларда мияни эгаллаб олар даражада шаҳвонийликдир”.\nМусулмоннинг маънавий ҳолатига қараб, яъни у зино қилишгача ҳали етиб бормаган – жинсий масалаларда дилсиёҳлиги уни мутлақо қарамлик ҳолатидан, шунчаки қизиқишлари манъ қилинган, тақиқланган жинсий фаолликларга етаклаб бориши мумкин. Улар қуйидагилардир:\n• Киберсекс (чатларда, интернет видео орқали ва шунга ўхшаш қабиҳ амаллар);\n• Телефон орқали секс;\n• Массаж салонлар (жинсий алоқа билан тугайдиган ҳиссий массаж ёки жинсий алоқасиз – буларнинг ҳаммаси одамнинг иймони даражасига боғлиқ);\n• Жинсий хизмат кўрсатувчиларга мурожаат қилиш (орал жинсий алоқа, массаж, жинсий алоқа ёки усиз стимулсия ва ҳоказолар).\nЖинсий алоқаларга қарам бўлиб қолган шахслар кўп ҳолатларда қуйидаги баҳоналарни рўкач қилишади:\n• Агар мен шу нарсани қилмасам, қон босимим ошиб кетади;\n• Менинг шаҳватим кучли ва уни доим қондириб туришим керак;\n• Агар у (аёл) билмаса, бу унга зарар келтириши мумкин;\n• Агар аёлим доим менга қучоқ очиб турганида эди;\n• Эркаклар ҳайвон кабидир;\n• Эркаклар аёлларга қараганда шаҳватлари кучли бўлади;\n• Киберсекс – бу “ҳақиқий” алоқа эмас;\n• Мен асабийликни кетказишим керак;\n• Мен аёлим билан жинсий алоқа қилмоқчи эмасман, мен фақат уни тўшакка ётқизишим керак холос;\n• Гиперсексуал жамиятда яшаганимиз учун мен ҳеч нарса қила олмайман;\n• Чатлар ва электрон ёзишмаларнинг зарари йўқ, бу “хаёл ўйини” холос;\n• Эркак учун аёллар энг катта фитна. Мен эркак бўлганим учун ҳеч нарса қила олмайман!\n• Агар яна бир хотиним бўлганида…\n• Менга турли хил аёллар керак;\n• Мен ҳеч қачон жиддий гуноҳ қилиб қўйишгача бормайман ва ҳар бир ишдан кейин тавба қилиб қўяман.\nИнсонни нима гиперсексуал(жинсий майлга ўта берилувчан) қилади?\nБу ҳақиқатдан ҳам қийин савол ва бунга умум қабул қилинган “илмий” жавоб берилган эмас. Унинг шаклланишига комплекс шарт-шароитларнинг маълум вақт ичида тўпланиши эҳтимоли кўпроқ.\nШаҳватпарст бўлишнинг кенг тарқалган баъзи сабабларини санаб ўтамиз, бироқ бу рўйхат тўлиқ эмас:\nА. Жинсий алоқа ҳақида нотўғри тушунчага эга бўлиш\nБундай инсоннинг бола ёшида жинсий алоқа билан танишуви жуда ахлоқсиз, этик жиҳатдан нотўғри ва бузилган шаклда юз беради. Шунинг учун жинсий алоқа тушунчасининг ўзи даставвал унда жуда паст даражада туради, бунинг натижасида аввал бошиданоқ унинг мияси жинсий қизиқишларни ғайриахлоқий ҳаракатлар билан боғлашга ўрганиб қолади.\nОта-оналар ёки обрўли катталар тарафидан умуман “исломий” жинсий тарбиянинг йўқлиги туфайли унинг жинсий алоқа ҳақидаги тасаввурлари нормал ҳолатга келмаган. Шундай қилиб, у учун жинсий алоқа ва жинсий эҳтирос қандайдир беодоб, одобдан ташқари нарса бўлиб қолаверади.\nАёли билан уни фақат никоҳнинг “муқаддас ришталаригина” боғлаб туради. Хотини тоза, покиза ва ҳурматга сазовор аёл бўлгани учун жинсий қарамликка мубтало бўлган одам одатий бўлмаган жинсий эҳтиёжларини “ҳурматга лойиқ” бўлмаганлар (фоҳишалар) билан қондиради (Қарам бўлганларнинг эътирофига кўра, улар тақиқланган яқинлик билан кўпинча ҳеч қандай лаззат топмайди ва бу одатда уят ҳисси ва кўнгил совиши билан тугайди).\nБ. Оилавий дисфункция\nТадқиқотлардан маълум бўлишича, қарам бўлганларнинг аксари эмоционал яқинлик йўқ оилаларда вояга етган экан. Доктор Патрик Карнс, саксон етти фоиз оилаларда қарам одамлар биттадан кўп бўлгани ва уларнинг кўпчилиги қаттиқ тартибли оилаларда вояга етгани ҳамда тўлиқ оиладан маҳрум бўлганини кўрсатади. Унинг тадқиқотлари қарам одамлар эмоционал эҳтиёжлари қондирилмаган оилаларда катта бўлганини назарда тутади.\nМен ўрганиб чиққан оилаларнинг барчасида эркак аъзолари бир бирига бегона бўлган оилада ўсгани, болалар эса эмоционал узилишда эканини кўрсатди. Буларнинг барчаси отанинг қаттиқўллигидан шикоят қилиши, унинг ягона вазифаси оилани таъминлаш, она эса ошхона билан банд бўлиб, фарзандлар билан мулоқот қилишни, уларнинг муаммолари ва ғамлари билан ҳеч ким қизиқмаганликлари маълум бўлди.\nВ. Оилада ҳукмрон бўлишга интилиш\nКатта бўлгани сайин жинсий ҳаракатлар, айниқа мактабдаги қийин вазиятларда ёки дўстлар орасида, улар учун стрессни йўқотиш ёки бошқа одамлар (аёллар) устидан ўз ҳукмронлигини кўрсатиб қўйишдан иборатдир.\nБир мисолда эркак киши ўзини ўзи намоён қилиш учун орал жинсий алоқа учун фоҳишаларга бориб турган. Сўнг уйланган ва аёлини орал жинсий алоқа қилишига йўл қўймаган, чунки бу нарса унинг учун тимсолий аҳамиятга эгадир. Аёлига эса эмоционал жуда боғланиб қолган. Шунинг учун ҳам қачон у ўзини ўзи намоён қилишни истаб қолса, орал жинсий алоқа учун фоҳишаларга бориш одатини тарк қилгани йўқ.\nАёллар эса ўзларига эркакларни жалб қилиш орқали ўзининг ҳукмрон эканини ҳис қилади ҳамда эркаклар диққат марказида бўлади.\nГ. Аёлнинг нарсага (восита, молга) айланиши\nМаънавий тарафдан ахлоқий бузуқ ҳолатда жинсий алоқа билан танишиб чиққан ўсмирлар аёл кишини шаҳватларини қондириш учун бир восита холос, деб билишади. Яъни эмоционал боғлиқлик бўлиши мумкин эмас инсон, деб қарашади.\nҲозирги кунимизда жинсий алоқа ҳақида фоҳишалик ёки порнография орқали таниш бўлмаса ҳам, барибир аёлларга нисбатан салбий муносабат телевидение, журнал, қўшиқлар, интернет ва ҳоказолар орқали шаклланиб бораётганини алоҳида таъкидлаш зарур.\nҚарам бўлиб қолган одамлар учун бу жисмоний, эмоционал ёки жинсий фойданишдан қочишнинг бир услубидир. “Жинисий қарамлар учун эмоционал нуқтаи назардан жинсий алоқалар аслида жинсий алоқа эмас, балки хаёлан бўлса ҳам назорат қилиш, хавфсиз майдондаги алоқа ва ўзи, ўзлигини намаён қилиш учун бир воситадир.\nЖинсий алоқаларга қаттиқ боғланиб қолиш лаззатланиш, нохуш ҳиссиётлардан қочиш, стресс билан курашиш механизми, қийинчиликларни енгиб ўтиш, ички психологик ва эмоционал муаммолар манбаси бўлиб хизмат қилади”.\nД. Ҳаяжон ва эҳтирос\nМутахассисларнинг айтишича, жинсий қарамлик билан ўзини хавф-хатарга қўйиш орасида боғлиқлик бор экан. Хавф аниқ бўлиб турса ҳам ”Баъзилар яширин, сирли ҳаёт билан яшаётганидан завқ олар экан ва балоғатдаги ҳаётда ҳам бу тарзда яшашни давом эттирар экан. Улар аввал ота-онадан яширадилар, сўнг эса ўзининг “умр йўлдошидан”.\n“Улар қанчалик хавф-хатарни ҳис қилар экан, шунча адреналин оладилар. Ҳар қандай қарамлик каби улар қанчалик жинсий қарам бўлса, бу уларга янада кўп керак бўларверади”.\nЕ. Кимёвий мувозанатнинг бузилиши\nТадқиқотлар шуни кўрсатдики, таом, наркотик ва жинсий рағбат тириклик тизими ва миядаги ижобий қувват сифатида бир йўлга эгадир. Қарамлик касалига мубтало бўлган одам ўз миясида тақиқланган жинсий алоқаларга реакция ҳосил қилдириб худди оч қолган одам овқатлангандан кейин ҳузур топгандек лаззатланади. Айниқса, ота-оналар ўз фарзандларига маънавий тақиқларни бузиш ва ҳаром қилинган жинсий алоқа турлари билан шуғулланиш жиддий нарса эканини тушунтиришмаган бўлишса.\n“Жинсий алоқа вақтида организм дофамин ишлаб чиқаради, бу модда билан инсон бахт, куч ва қониқиш ҳиссиётини бошдан кечиради. Баъзилар дофамин реакциясидан шунчалик таъсирланадики, уларда такрор-такрор бу ҳисни татиб кўриш истаги пайдо бўларверади. Вақт ўтган сайин уларнинг организми дофаминнинг юқори даражасига ўрганиб қолишади ва ижобий хис-туйғуларни ҳис қилиши учун унга бу модда яна кўп керак бўлади.\nШундай қилиб, қарам одам керакли миқдорда қониқиши учун унга янада кўп жинсий алоқа ёки жинсий алоқанинг кўп турлари керак бўлади. Бундай дофаминга бўлган талаб қарамликнинг бошқа турларида ҳам ўта фаолдир, хусусан героин қарамлигида. Бу кучли таъсирга эга модда ва у одамларни нормал ҳолатда қилмайдиган ишларни қилишга мажбур эта олади”.\nҲақиқий қарамликми ёки йўқ?\nЖинсий қарамлик ҳақиқий қарамликми ёки йўқ деган мавзуда психологлар муросасиз баҳс юритаётганини асло унутмаслигимиз керак. Бу масалаларни биз кейинги шифо ва доривор ўсимликлар мавзуларида тўлиқ баҳс қиламиз, Инша Аллоҳ.\nФарзандларни ҳикмат билан тарбия қилинг\nМақола сўнггида ота-оналарга фурсатдан фойдаланган ҳолда тарбия қилиш услубингизга яна бир бор назар солиб кўришни тавсия қиламан.\nАксар ҳолатларда “жинсий наркомания” муаммолари (никоҳдан норози бўлишнинг узрли ҳолатларидан ташқари) болалик ёки ўсмирлик йилларида яширинган бўлади. Шунинг учун, ота-оналар:\n• Фарзандларингиз билан очиқ мулоқотни йўлга қўйинг;\n• Фарзандингиз яшаётган муҳит билан яхшилаб танишиб олинг;\n• Дўстона муносабатда бўлинг, ҳатто баъзи масалаларда фарзандингиз олдида айрим нарсаларни бой бериш керак бўлса ҳам;\n• Сабрли бўлинг, ҳикмат билан иш кўринг;\n• Меҳрибон ва тушунувчан бўлинг;\n• Доимий суҳбат қилинг, арзимаган нарсалар ҳақида бўлса ҳам;\n• Иложи борича болаларингиз ҳақида яхши ва давомий дуода бўлинг.\nОта-оналарга бағишланган мақолаларимда, мен уларга фарзандлар билан муносабатлар очиқ бўлишини тавсия қиламан. Ҳамда оилада Қуръони Карим ёрдамида жинсий тарбиянинг муҳимлигини доим таъкидлайман. Фарзандлар жинсий алоқа ва жинсий мойиллик ҳақида тўғри тасаввурга эга бўлишсин.\nБиз фарзандларимиз гуноҳсиз вояга етишига кафолат бера олмаймиз, бироқ фарзандларимизга таъсир қилиши мумкин бўлган салбий омилларни камайтиришимиз мумкин. Ота-она ўз бурчини адо қилиши учун бунга ҳамма риоя қилиши шарт. Қолганида эса фарзандларимизни барча ёмонликлардан сақлаши ҳақида дуо қиладиганимиз - ягона Аллоҳ Таъолога таваккал қиламиз.\nҲозир сайтимизда 104 та меҳмон бор, сайт аъзолари эса йўқ


Шоҳрух Гадоев: Асосий мақсадимиз ОЧЛ йўлланмасини қўлга киритган ҳолда, мухлисларни стадионга қайтаришдир\n26 июль, 2017, 17:50\nМавсумнинг биринчи даврасини “Бухоро” клуби сафида ўтказган Шоҳрух Гадоев фаолиятини “Бунёдкор” сафида давом эттирадиган бўлди.\nФутболчиларни таништириш маросимидан сўнг SPORTS.uz интернет-ахборот портали футболчининг жамоа тўғрисидаги фикрлари билан ўртоқлашди.\n– Аввало, янги жамоа сафига ўтганингиз билан табриклаймиз. “Қалдирғочлар” сафига ўтишга сизга нима туртки берди?\n– “Бунёдкор” ўз олдига юксак мақсадларни қўядиган жамоалардан, аввало мана шу жиҳат, бу клуб сафига қўшилишимга туртки бўлди. Яъни, Ўзбекистонда учта кучли жамоа бўлса, улардан бири “Бунёдкор” ҳисобланади мана шу жиҳат қарор қабул қилишда муҳим омил бўлди. Айни пайтда, олдимизда турган асосий мақсадлар кубок ўйинларида ғалаба қозониш ва ОЧЛ йўлланмасини қўлга киритган ҳолда, мухлисларни стадионга қайтаришдир.\n– “Бухоро” клубидан “қалдирғочлар” сафига келиб қўшилдингиз, бошқа клублардан ҳам таклифлар бўлдими?\n– Йўқ, бошқа жамоалардан таклифлар йўқ эди. Асосан, “Бунёдкор”дан яхши таклиф бўлгани сабабли, бу клуб сафига келиб қўшилдим. Ундан ташқари, бош мураббий ҳам менинг имкониятларимни яхши билгани сабабли, ўртада ҳамкорлик ўрнатишга қарор қилдик.


Стив Жобс ҳаёт бўлганида 24 февралда 64 ёшга тўлган бўлар эди. Дунёнинг энг муваффақиятли фаолият юритувчи корпорацияларидан бири - Apple асосчиси, афсонавий бизнес-магнат 8 йиллик саратонга қарши курашдан кейин 56 ёшда ҳаётдан кўз юмган.\nДеярли 40 йиллик карьераси давомида Стив Жобс бутун бир саноат қиёфасини ўзгартириб юборган инқилобий қарорларни таклиф қилган. Жобс IT-технологиялар тарихидаги энг машҳур шахслардан бири бўлиб қолади. BigPicture Стив Жобс ўз фаолияти давомида қандай тамойилларга асосланганига оид маълумотлар билан бўлишди.\n1. Мукаммалликка интилинг\nСтив Жобс деталларга жуда эътиборли бўлган. Биринчи iPod тақдимоти арафасида Apple компанияси ходимлари туни бўйи қулоқчинлар дарчасини алмаштиришган, чунки Жобс шундай қилинса, яхшироқ бўлади деган қарорга келган.\n2. Экспертлар билан ишланг\nЖобс компания савдо тармоғини ишга туширишдан аввал Gap компаниясидан Микки Дрекслерни жамоага ишга ёллаган.\nЖобс жамоатчиликка намойиш қилган маҳсулотлар билан ҳам, ишлаб чиқарилиши "музлатилган" ишланмалари билан ҳам бирдек фахрланган. Масалан, Жобс Palm Pilot клонини яратиш устида қаттиқ меҳнат қилган, бироқ мобил телефонлар "КПК"ни бозордан сиқиб чиқараётганини англагач, ортиқча афсус-надоматларсиз барча ишланмаларни тўхтатди ва бу муҳандисларга iPod устида ишлаш имконини берди.\n4. Фокус-гуруҳларга эътибор қаратинг\nЖобснинг "Одамларга намойиш этмагунингча нима хоҳлашаётганини ўзлари ҳам билишмайди" деган машҳур гапи бор. Шу боис унинг ўзи бир кишидан иборат фокус-гуруҳ сифатида ишлаган - маҳсулотлар прототипларини уйига олиб кетиб, ойлаб уларни синовдан ўтказган.\n5. Ўрганиш ва тадқиқ қилиш - охири йўқ жараён\nApple учун қурилмалар яратиш жараёнида Жобс Sony компанияси маҳсулотларининг шрифти, эргономикаси ва ташқи кўринишини яхшилаб ўрганган. Биринчи «Мак» корпуси устида ишлаётиб, у Apple компанияси автотураргоҳига чиқиб, Германия ва Италия автомобиллари кузовлари тузилишини тадқиқ қилган.\nЖобс дизайнининг фалсафаси – доимий соддалаштириш. iPod’нинг энг биринчи моделларини ишлаш давомида у дизайнерларга тугмалардан, жумладан ёқиб ўчириш тугмасидан ҳам халос бўлишни буюрган. Дизайнерлар дастлаб норози бўлган бўлсалар-да, кейинчалик машҳурликка эришган айланма "ғилдирак"ни ишлаб чиқишган.\n7. Сир сақланг\nApple компаниясида ҳеч ким ортиқча гап-сўзга берилмаган. Сир сақлашга риоя қилиш Жобсга одамлар орасида ўз маҳсулотларига бўлган катта қизиқишни сақлаб қолишга ёрдам берган. Натижада эса унинг тақдимотлари сўзсиз кун янгилигига айланган.\n8. Кичик жамоалар билан ишланг\nДастлаб Macintosh жамоасида 100 киши бўлган. 101-ходим ёлланадиган бўлса, кимдир ўз ўрнини бўшатишига тўғри келган. Жобс компания ходимларининг фақат 100 нафарининг исми шарифини эслаб қолиши мумкинлигини айтган.\n9. Камроқ танбеҳ, кўпроқ мотивация\nФото: Sal Veder / AP Photo\nЖобс етарлича қаттиққўл раҳбар бўлган, лекин Apple ходимлари уни кучли мотиватор сифатида қабул қилишган. Apple жамоаси илк Mac маҳсулоти устида уч йил давомида 90 соатлаб ишлаган ва бунинг натижасида афсонавий маҳсулот яратилган.\n10. Прототиплардан фойдаланинг\nЖобс амалга оширган ишларнинг бари прототипларда ишлаб чиқилган: техника, дастурий таъминот, ҳатто Apple дўконлари ҳам. Архитектор ва дизайнерлар бир йилдан ортиқ вақт давомида компания штаб-квартираси яқинидаги махфий омборда дўкон прототипини лойиҳалаштиришган. Бу Жобс лойиҳани йўлга қўйиши ва барини бошидан бошлаши учун бажарилган.


Маккажўхори – кўп тармоқли фойдаланишда қимматли, серҳосил, донли экин ҳисобланади. Маккажўхоридан яхши концентрат, кўк масса ва силос олиш мумкин. 1 кг донида 1,34 озуқа бирлиги мавжуд. Маккажўхори сўталари сут-мум пишиш даврига кирганда тайёрланган силос чорва моллари учун энг яхши озуқадир. 100 кг силосда 24 озуқа бирлиги мавжуд.\nТритикале – оралиқ экинлар ичида энг кўп озуқавий қийматга эга экин саналади. Ҳозирда тритикаленинг серҳосил, касалликларга, ноқулай шароитларга чидамли навларини яратиш ва етиштириш технологиясини такомиллаштириш бўйича дунёнинг турли мамлакатларида илмий тадқиқотлар олиб борилмоқда. Тритикале етиштирувчиб асосий давлатлар – Польша, Германия, Белоруссия, Франция, Россия, Хитой, Венгрия, Испания, Литва ва Австралия ҳисобланади.\nЯнги йўналиш – янги имконият демак\nThis article discusses the effects of foreign and local varieties of peppers and their biological, marine phytosanitary properties on quality parameters, which are planned to be cultivated in different regions of our country, as well as methods of processing raw materials based on innovative technologies.\nЁнғоқзорлар барпо этиш\nМамлакатимиз, айниқса, унинг энг жанубий сарҳади саналган Сурхондарё вилоятининг тупроқ-иқлим шароитида аксарият қишлоқ хўжалик экинларидан бир йилда уч маротабагача ҳосил олиш мумкин. Президентимиз Шавкат Мирзиёев жорий йилнинг 10–11 февраль кунлари воҳага ташрифи чоғида тоғ ва тоғолди ҳудудлар ва самарадорлиги паст бўлган ерларни ўзлаштириб, янги интенсив технологиялар асосида ёнғоқли субтропик ўсимликларни кўпайтиришга жиддий эътибор қаратилиши лозимлигини алоҳида таъкидлади.\nСояни экишда қандай техникадан фойдаланилади?\nЎзбекистон Республикаси Президентининг 2017 йилнинг 14 мартдаги “2017–2021 йилларда республикада соя экишни ва соя дони етиштиришни кўпайтириш чора-тадбирлари тўғрисида”ги қарори ижросини таъминлаш борасида қатор ишлар амалга оширилмоқда. Жумладан, жорий йилда мамлакатимизда соя етиштириладиган майдонлар бирмунча кенгайиши кутилмоқда. Шу ўринда фермерларимизга тупроқ-иқлим шароитидан келиб чиққан ҳолда қуйидаги навлардан бирини танлаб экишни тавсия этамиз.\nАпрель – сабзавотчиликда муҳим палла\nАпрель ойи сабзавотчиликда масъулиятли палла ҳисобланиб, эрта-кузги, тўқсонбости, эрта баҳорги муддатларда экилган сабзавот майдонларида агротехник тадбирларни ўтказиш, кўчати ва уруғи билан экинладиган сабзавот ва полиз экинларини ўз муддатида экиш ишларини амалга ошириш айнан шу ойга тўғри келади.